It bloed fan de goaden\nArgyf Maand selecteren maart 2022 (1) september 2021 (3) augustus 2021 (4) juni 2021 (1) februari 2021 (1) januari 2021 (3) december 2020 (1) juni 2020 (1) mei 2020 (3) februari 2020 (1) december 2019 (4) november 2019 (3) oktober 2019 (5) mei 2019 (5) april 2019 (4) maart 2019 (4) februari 2019 (4) januari 2019 (5) december 2018 (4) november 2018 (4) oktober 2018 (4) september 2018 (3) augustus 2018 (5)\nWitst noch, de tiid datst oan ien tried troch oan ’t lêzen wiest? De wrâld en al it oare koene foar dyn part troch it wetter sakje, salang asto dyn boek mar útlêze koest. Om fuort dêrnei oan in nije te begjinnen. Dy iene foto, datst as skoaljonge yn swimbroek en mei sokken oan yn ’e sinne sietst te lêzen.\nWitst noch, de tiid datst dy sa oan it ferwûnderjen wiest? Fan it iene yn it oare, der wie altyd en oeral mear te witten. Fan Carl Sandburg nei dyn syn sweager Edward Steichen nei dyn syn fiere neef Kerouac: rolling stones, sa’tst it beneamde yn ien fan dyn withoefolle brieven nei Amearika. Neffens guon is it libben in pylgertocht: ast it paad ferliest learst it kennen. It wûnder fan wat der noch te witten falt.\nWitst noch, dy tiid datst oan ien tried troch oan ’t skriuwen wiest? Net oansprekber yn dyn eigen bobbeltsje, nachts net sliepe wolle, njonken it toilet pinne en papier; alle redens dy’tst betinke koest om mar net in heul boek te skriuwen. In der Beschränkung zeigt sich erst der Meister. Goethe, mei syn ‘yn’, net ‘troch’… Mear as genôch is tefolle.\nWitst noch, dy tiid datst de leafde hiest? Hast it te faak as fansels beskôge, faak te min muoite dien om it better, djipper, bestindiger te meitsjen. Salang’t it duorre folslein oerjûn wêze oan neat en alles tagelyk. Watst leafhast is altyd moai.\nWitst noch, dy tiid datst kuiere mei dyn pakesizzers? Nei in lange drege drûchte sa’n typysk myld reintsje: petrichor. De skimmels út de stiennen ferwurde ta it bloed fan de goaden. De rook fan it libben, dat seldsum is en al sa’n klamke duorret. Wat bliuwt? Alle amerijen nimme wy de kleuren oan fan ús fermidden.\nWat wolst, no’t dyn tiid omtrint foarby is? Wat is der noch mear as de fûgeltsjes en de wolken en it dy ferwûnderjen oer dysels? Oer wat west hat? Jawis, op eigen stee dyn boek trochblêdzje. Hoe’t it wie en hoe’tst it die. En witte dat it wiere grêf net yn ’e ierde leit, mar yn de herten fan de minsken.\nGeplaatst op 14 maart 2022 door Lomme Schokker\t0\nBegjin augustus dit jier kocht ik yn de nijste kringloopwinkel fan ús doarp (wy ha der no fjouwer, leau ik…) in pear boeken, wêrûnder foar trije euro in pikant yllustrearre ferzje fan Tûzen En Ien Nacht en foar minder as in daalder Het Mussolinikanaal fan Antonio Pennacchi, in my ûnbekende skriuwer. Pas twa dagen lyn kaam ik der oan ta om mei dat lêste boek te begjinnen. Ik wie fuortdaliks ferkocht, dit wie net samar in skriuwer. Niis lies ik dat er foar dit boek de wichtichste Italiaanske literêre priis krigen hat, dat er mear as tweintich jier arbeider wie yn in kabelfabryk en dat er earst in fassist wie mar letter in oertsjûge kommunist waard. En fierders dat er dit jier samar ynienen op syn 71e oan in beroerte stoarn is, nota bene presiis op de dei, de tredde augustus, dat ik foar in prikje syn boek kocht ha.\nHet Mussolinikanaal is in opmerklike kronyk oer trije generaasjes yn de famylje Peruzzi dy’t yn de tritiger jierren troch it fassistysk rezjym fan Mussolini mei in grut tal oare earmoedige húshâldings út de Po-flakte yn Noard-Itaalje wei nei geaen súd fan Rome dirigearre waard om dêr yn ruil foar in lytse pleats en in bunderke grûn in moerasgebiet omtrint sa grut as oardel kear de Noardeastpolder droech te lizzen. It is in prachtboek, fol bûnte personaazjes dy’t nachts en deis stride moatte foar in bytsje better libben. De striid tusken de swarten en de readen, dwers troch de measte famyljes hinne, wurdt realistysk, fakentiids mei humor en altyd empatysk beskreaun.\nIk kin it net litte en besykje ris wat oer te setten (siden 92-94).\nHawar, dy lju fan de bûn seine dus tsjin ús omke Themistokles dat wy ek in fêststeld tal deileaners nimme moasten omdat wy dielpachters wiene -rike, fassistyske dielpachters- en ús omke sei: ‘Hoesa dielpachters en wat hat fassistysk der mei te krijen, wy binne earm en as ik dyn minsken nim, wêr sille wy dan wurkje, grif op it lân fan Sint-Antonius? Donderje dochs op.’ Se binne fuortgean en in pear jûnen letter stie de strieskûn yn ’e fik, en as muoike Bissola der net west hie, wie ek de heaberch yn ’e brân flein. Om foarút te kommen -om july te heljen, as der terske waard en der nij strie kaam- moasten wy wol strie keapje, op ôfbeteljen want wy hiene yn alle gefallen wat strie nedich om ûnder de dieren te lizzen. Sa wie dus de situaasje dy’t ús omke Perikles oantrof doe’t er weromkaam as soldaat. Hy hie om him hinne sjoen, hie it ferhaal oanheard en hie dêrnei allinne frege: ‘Wa hat dat dien?’ ‘Gjin idee,’ hie syn broer sein. ‘Do wolst it net witte!’ hie er der op oanstean. ‘En wat dan noch? Bytiden kinst soks better net witte wolle’, en doe wie omke Perikles stil. It wie syn âldste broer en ast der oer neitochtst hie er noch gelyk ek. Wat koest dwaan? In oarloch begjinne? ’Litte wy mar hoopje dat it hjirby bliuwt,’ sei ús omke Themistokles freonlik.\nOch, wat sil ik sizze, ik wol net sa nedich de kant fan ús omkes kieze. Sterker noch, ik snap dat dy lju fan de bûn har eigen gelyk hawwe. Sy waarden wurkleas, hiene honger, in hoop ellinde, se wennen yn suterige barakken, as bisten op inoar. Fansels woene se wurk, en se kamen it freegjen oan ús omkes, omdat dy yn in hûs wennen mei keamers mei bêden deryn, en se hiene dieren, iten en wurk. Foar harren wiene se ryk. Mar ús omkes fielden har earm en se moasten arbeidzje. En óf se arbeidzje moasten. Se krigen it net kado. En doe’t dy lju seine: ‘Mar ik ha neat’, antwurden ús omkes: ‘Wêrom giest net nei de baas, dy hat lân. Stap nei de graaf ast doarrest. Wêrom komst nei my ta, omdat ik ien keamer mear ha as do?’ Mar hoe moasten sy de graaf te pakken krije? Dy wie echt net sa deunby. Sy hiene dy wol foar de greep, do dy’t mear te iten hie as sy, en se kamen nei dy ta om dat iten fan dy ôf te pakken. Wat moasten se oars? Se kamen nei dy ta, lyk as de ymmigranten no nei ús ta komme. Tinke jo soms dat se net witte dat harren boat njoggen op de tsien kear omslacht, en se ferdrinke. Dat hoege jo se echt net te fertellen: ‘Hé, harkje ris, njoggen op de tsien kear silst stjerre. ’Sa’nen ien sil tsjin dy sizze: ‘Dat wit ik, mar as ik thús bliuw gean ik tsien op de tsien kear dea.’ Sa is it libben, minsken dogge de gekste dingen om yn libben te bliuwen en it better te krijen. Se klampe harren fêst oan oaren, wat moatte se oars? De Afrikanen sjogge nei de honger dy’t se hawwe en moatte wol nei ús ta komme, wêr moatte se oars hinne? En om net bedobbe te wurden, moatte wy harren gammele skûten wol te sink bringe. Wat moatte wy oars? Moatte wy ús wolfeart soms opjaan omdat sy honger hawwe? Wy binne dochs net gek? Elk hat syn eigen belang foar eagen, dat kinst gjinien oanrekkenje.\nHoe’t dat ek wêze mei, de famyljeleden dêr’t wy mei-inoar op de buorkerij wennen -de broer fan ús pake en dy syn bern, Peruzzi’s krekt as wy, dy’t no noch altyd yn Noard-Itaalje wenje- en dy’t ek heabergen en in strieskûne hiene, in ein by ús wei, oan de oare kant fan it hûs, dy is noait soks oerkommen. Sy wiene sosjalisten bleaun en se giene noch altiten nei de gearkomsten fan de bûn, en dy minsken fan de bûn wiene ek nei harren ta gien, mar se wiene freonen, kammeraten, en se woene inoar temjittekomme; se hiene der om tsien frege en der waard útkaam op twa, elkenien bliid. Doe it july waard, tiid om te nôtsjen, stiene dy lju fan de bûn wer by ús op ’e stoepe te wiisbauwen dat wy minsken yn tsjinst nimme moasten: ‘Alle boeren dogge dat.’ ‘Opsoademiterje!’ sei omke Perikles, want dizze kear stie hý mei de heafoarke midden op it hiem. ‘Opsoalje! Gjin stap fierder!’ sei er mei de heafoarke op harren rjochte.\nSe giene fuort krekt oft se der noait west hiene, gjin fernuvering, gjin protteljen. Se ferwachten it al. Se kamen nei alle gedachten inkeld mar om tsjin de oaren sizze te kinnen: ’Harkje ris, we hawwe der west.’ En doe’t se laitsjend en grappen ferkeapjend harren earste stappen op ’e dyk setten hiene, draaide allinne Pellegrini -ien dy’t se fan bern ôf oan net luchtsjen mochten, en dat wie al reden genôch om te ûnderstellen dat it in skynmaneuver wie, want as it dat net wie en do woest echt mei ús ta in oerienkomst komme wolle, dan moast fan dyn libben net in Pelligrini op my ôfstjoere- him om en sei tsjin ús omke Perikles: ‘Byn dyn túch yn, Peruzzi, oars dogge wy it foar dy.’ ‘Kom mar op, ast it doarst,’ en hy stie al klear om achter se oan te gean. Mar se rûnen troch, en hy -‘Laitsje mar, laitsje mar!-’ rûn werom nei it hiem. Dêrnei hawwe ús pake en ús omke Themistokles noch besocht om yn de kroech mei ien fan de bûn te praten mei wa’t se noch befreone wiene, om te sjen oft der noch in midlike wei te finen wie: ‘Kom ús temjitte, jou ús wat koarting, wy nimme der twa en it is finito.’ Mar niks hear. ‘Of allegearre of gjinien,’ wie it antwurd. ‘Jimme binne fassisten en wolst noch koarting ek?’\nGeplaatst op 27 september 2021 27 september 2021 door Lomme Schokker\t0\nIt floers fan in lange treurige mars sweefde tusken de beamtûken op ús beiden ta. My brocht it yn in mankelike stimming, dêrom liet ik my wat weikrûperich ûnderút sakje. Do lykwols gie stean om yn folle gloarje better te hearren of mear te sjen. Kaam opmarsjearjen in drumband, of showband -koesto it ferskil?-, yn bûntreadwite unifoarms, mei achter de tamboer-majoar in tal dûnsfamkes yn foar my fierstente koarte rokjes.\nDo woest dêr, in meter boppe de strjitte yn ’e lijte fan it park op in terras oan it begjin fan de stêd, tegearre mei my de lang lyn oankundige optocht bewûnderje. Wy beide tegearre, want hjoed soe ommers skiednis makke wurde. Hiest it oer in life-changing event, in nije D-day, dyn dealofdatum. Dêr moasten wy neffens dy perfoarst in unison by wêze, dit mei ús beiden belibje. Underwyl sietst al oan dyn tredde prosecco. Of wie it dyn fjirde? Do swaaidest mei de ûnderkant fan de reinbôgestrik oer dyn reewillige bûk, om op de muzyk mei de mjitte te slaan of foar eltsenien oer op it drokke terras de grutte Jan út te hingjen. Hiest op it lêst in reputaasje heech te hâlden, do.\nEn wat seagen wy? Wy dêr tegearre? Nei de bombaarje fan it kopermuzyk kaam yn it gelid in hiele keppel keardels yn it swart, dy’t mei fûsten strak nei rjochts de ûnoerwinlike wierheid opeasken, dêrnei in hast ûneinige rigel trekkers mei minsken yn klompen dy’t fan rjochtswegen alle eigen tradysjes opeasken, doe hiele húshâldingen ûnder giele paraplu’s en sûnder mûlekapkes dy’t har foarmen fan generale frijheid opeasken, dêrnei de studinten dy’t in reedlike hûsfesting of überhaupt in dak boppe de kop easken, dan wie der ek de ME dy’t aardich wat mear wetterkanonnen en de luchtmobilebrigade dy’t flink wat mear fjoerkracht opeasken, Urker fiskers ûnder fennoatskip dy’t nije libbenkolkjend wetters op woene, in pear hûndert útpoepte operaasjekeamerferpleechkundigen dy’t no ek wol ris op fakânsje woene, in samling fan fiifhûndert miljeugroepen dy’t mei-inoar mear, watsei allinnich mar grienskip en bestindigens opeasken en dat fuortdaliks, in alderaardichst keppeltsje foardrachtskeunstners yn Pradagiel dy’t om Frysk woke te wêzen foar it folle wurk stean moasten…\nEn do, do stiest dêr njonken my ôfwikseljend applaudissearjend en strikjesswaaiend te wachtsjen oant no einlings in kear dyn ynnimlik LGHT-mienskip mei it folsleine rjocht op in erkende identiteit lânsmarsjearje soe. Mar earst kamen noch in soadsje bewenners foarby fan AZC’s mei it rjocht op in minskweardich bestean yn in fry lân fol demokrasy út de wetboeken fan it humanisme. Der wiene ûntsnapte CDA-konferensjegongers dy’t lâns kamen om it rjocht op libben op te easkjen en neo-liberalen dy’t mei útset lûd it baas wêzen yn eigen búk besjongen en net minder it rjocht op in selskeazen libbensein propagearren. Begjin en ein yn eigen hân. En do stiest dêr njonken my skreken mei dyn streepkesstrikje te pielen.\nIk wist it wol, hie it al folle langer yn de gaten. Do woest it leafst Let’s Get High Together wêze mei dyn keunstbroeders en Facegenoaten. En doe’t sa lânskamen, doe’t se yn grut tal en fol blier libben ús foarby kuieren yn it folle rjocht om dei út dei yn feest te fieren, doe stutst in fisherman’s friend ûnder de tonge, wie it ajuus paraplu en sprongst gruttich en dochs ek aaklik linich oer de balustrade myn libben út, lang om let dyn paradys fan feestlike frijheid temjitte.\nIk seach om my hinne. Kâld wie ik en allinne, it hiele terras wie keal en leech. Wat soe ik no? Achter dy klibers folk oan om te trompetsjen dat ik ek leafst wat beskut bliuwe woe of moast ik dan mar à la Foppe as lêste ljocht op ierde de knop omdraaie en op hûs ta? Mar it wie al gjin dilemma mear. Thús hie ik ommers noch gedichten te lêzen, fol mei prachtich taalguod.\nGeplaatst op 11 september 2021 12 september 2021 door Lomme Schokker\t0\nBestean der hjoed de dei noch mieningen sûnder foaroardiel? Net by oare minsken, tink ik soms, foaral op mominten as ik in min sin ha of al oeren yn ’e skiterij sit, sa as fanmoarn. Foarbyld: it is by ús yn de Bollestreek werklik machtich moai en gewoanlik bysûnder rêstich wenjen, mar guon yn Fryslân bliuwe mar tinken dat it der by ús gâns oars hinne leit. Dy assosjearje de Rânestêd mei altyd drokte, oeral TaTa-eftige ljochtfersmoarging, in nea ophâlden fan in protte poeha en allegeduerigen lompe opfettingen oer wêrom alles yn Hollân fan natuere wichtiger en weardiger is as yn de rest fan ’t lân. Bitterheid út identiteitstinken, dêr moat ik dus hielendal neat mear fan ha sûnt Riemersma my op de fingers tikt hat.\nEn no hawwe se dit wykein yn Zandvoort ek noch ien of oare autorace, dy’t trouwens fansels better op har plak wêze soe op de heide ûnder Assen, te sjen oan al dy begrutlike rêchstreekfroaskjes en sângerskrûperkes dy’t dizze dagen yn de dunen it ûngenedich ôflizze moatte tsjin karteroalje en de aërosolen fan trije kear sa’n santichtûzen überhitzich fanatike Verstappenfans.\nUs Bollestreek dus, ûnder Zandvoort. Yn de fierte kin ik de fleanmasinen nei en fan Schiphol wol sjen mar se meastentiids moai net hearre, it gif fan de bolleboeren waait yn ’e regel strak de oare kant út (dy fan Zandvoort wol ik leauwe) en it is hjir fier genôch fan Fryslân ôf om de rare perikels op it thúsfront mei passende distânsje te beskôgjen. Nee, gewoanlik hearre jim my net klagen.\nMar dan myn buorlju. Sokke nochteren, sokke gewoane minsken dy’t, as se net mei pensjoen binne, miskien wol minstens krekt sa hurd wurkje as jimme dêr yn Fryslân. John siet yn it ûnderwiis mar hat no trije grutte hobby’s om de tiid troch te kommen; it op foarrie hâlden fan syn samling wyn yn joekels fan klimaatkasten mei meardere temperatuersônes, ride yn syn nijste Renault mei flink wat fermogen én de Formule 1 autoraces. Hy hat kaartsjes, hy wol, dy mazzelkont. Dan hawwe wy Rob mei twa hobby’s, te witten yn ’e wykeins sa folle mooglik bysûndere Belgyske bieren drinke (hy hat der in spesjale app en it liif foar) en it Formule 1 barren. Foar syn hiele famylje hie er kaartsjes foar De Race, mar him treft krekt de tsjinslach fan ien op ’e trije dat er fan dit útrette regear úteinliks net nei it sircuit yn Zandvoort ta mei. Takom jier better. Machiel, myn buorman oan de rjochter kant, hat foar’t safier ik wit ek twa hobby’s: it yn it riden hâlden fan syn ûnbidige samling Märklin treintsjes op it souderemplacement fol nostalgysk Beierske berchspjalten en alles sammelje, mar dan ek werklik alles, dat mei in Max Verstappen te meitsjen hat. En dochs gjin kaartsjes. De helte fan alle oare minsken oan ús pleintsje ferhiere foar grou jild dit wykein de wenning, wylst se sels yn harren caravan of camper de oare kant út ride. Opswetse oer de fertsjinsten fan jins eigen caravan en de ûntsachlik frijheid dy’t dy kringen meibringe is oars oer it generaal te uzes ek in yntinsive hobby. Dat is by jim yn Fryslan grif oars, jim hawwe ommers de romte en de frijheid, de rêst en de stilte, de tsjutting en de tiid om sûnder wolfeartsknobbel achter jim bolides yn alle gemoedsrêst en nei eigen befrediging hinne en wer te tuffen.\nDy Rob hat achter it rút fan syn bestelwein in flachje fan Max oan de spegel hingjen en op racedagen hinget der in gruttere flagge op it dak fan syn túnkeet anneks lounge-mancave. Syn âldste soan giet fan dizze wike ôf nei de grutte skoalle om foar automonteur te learen. Dizze simmer hat it jonkje alle dagen mei syn broerke op it parkearpleintsje foar it hûs boarte mei syn radiografysk bestjoerber raceautootsje dêr’t syn heit mini-Max flachjes op skildere hat. Lesten wiene der op in bepaald stuit sels fjouwer fan dy rotautootsjes op it pleintsje oan it duveldeitsjen.\nFerline wike sneontejûn hiene wy ús wenstige strjitteBBQ om it ein fan de skoalfakânsjes te fieren. Ik tocht Lomme tocht ik, kalm oan, bist op jierren, moatst better witte: Zen, fernear it, bedaarje dy wat, lit it ta, elk syn meuch. Moatst mear iepen stean foar de wrâld om dy hinne, ferpleats dy yn dyn meiminsken want ek dy hawwe rjocht op harren ferdivedaasje en oars wol op it gemak fan in eigen foaroardieltsje. Mear as wat sympaty is ommers net nedich, in bytsje respekt smyt in soad goodwill op en boppedat, nei trije wiken frettenjaan oan dy twa net-kastrearre katten fan Rob hast mear as rjocht op hiel wat fan syn lekkere bierkes.\nIk der hinne en ik my koes hâlde. Fuortdaliks kaam it praat op de races yn Zandvoort en op it masterskip fan Max syn talinten. Ik hearde fan eltsenien dêr oanwêzich, dat wol sizze fan de measte manlju ûnder de sechstich, hoe merakels gewoan it publyk by sa’n race wol net is en hoe folle better yn fergeliking mei normaalwei it soadsje ûngeregeld by fuotbalwedstriden. Ik ha neat sein, neat ha ik sein oer mooglik humoreske fluitkonserten rjochting Hamilton, ik ha myn buorlju counseljend oanheard, goed trochfrege ha ik, ik ha ynstimmend konsideraasje betoand en wilens flink trochsûpt. It waard ien fan de noflikste BBQ’s fan de lêste jierren.\nIn foaroardiel is in miening sûnder oardiel, ha ik earne lêzen. Ik leau dat dy útspraak fan Voltaire komt, dy man hat it blykber ek dreech hân. Myn allergy foar sokke akkefytsjes as de F-1 hat net allinne te meitsjen mei de idiotery fan it idolaat wêzen (as eltsenien achter deselde held oanrint rin ik it leafst in strjitsje om), mar ek in behoarlike afersy om myn siel en silligens (en net te ferjitten myn sûnens) op te hingjen oan eat dat bûten myn berik leit en dêr’t ik fan myn libbensdagen gjin kontrôle oer ha.\nMar ik mei fan de frou net elitêr wêze. Nei’t ús prins charming, de ûnderkening fan it cyclysk fêstguodymperium, snein de flagge swaait foar it begjin fan twa oeren baantsjestrekken, sil ik miskien, hiel miskien om it kertier dochs efkes de stân fan saken besjen op Teletekst. As net yn it foar dan wol tusken de bedriuwen troch wol ik bêst my oprjocht in soarte fan oardiel foarmje om ta in trochtochte miening te kommen oer alles dat yn ús maatskippij bestindich oars en gever wêze moat.\nDy gedachte ha ik trouwens mei te tanken oan Anne Wadman. Doe’t ik by ien fan myn jamsessies fanmoarn wat langer tahâlde op it húske, hie ik in e-book fan de byb yn de hannen, -in jongkeardel dy’t it each op de takomst hat is ommers op alles tariede-, te witten Anne Wadman syn Mei Abraham fûstkje (oantinken, ferhalen, kritiken). Op in side dêr’t ik noch 40% fan it boek lêze moast (sidenûmers kin ik nea fine yn it e-bookwêzen) kaam ik dit prachtich prottelproasa tsjin:\n“Ik soe sa ferdomde graech wis fan myn saekjes wêze, lykas langer elkenien, yn polityk, wittenskip, kunst, erotyk en iepenbier omgong. It leit jin lam. It betsjut: net meidwaen kinne oan begelyks al dy reboeljes en opskuorren, rellen, skandalen, revolúsjes en iepenbiere oanklachten en knokkerijen en publisiteiten en grutte bekken. Heelhwat loftse idéen binne my fan herten sympathyk, ja út ’e siel grypt, mar as se it ta kreet brocht hawwe, en dat dogge se allegear, hwant de wrâld is stiiffol kréative kreetmakkers, en ik der foar de dyk op, dan tink ik: weg weze, mijn naam is haas. Dan bekrûpt my twivel en ûnmacht en ik fiel my lyts en lef en skurf en rjochts (….). De parlementaire wei rint dea. Ynspraek moat der wêze. Strjitstiennen en barrikades en molotovkokteels en polysjes peste, dat giet der mei. Ik wit it allegear wol hoe nedich as it gesach nei de miter moat en de kapitalistise ekonomy kapot, en myn hert is mei harren dy’t der nei stribje en libje en demonstrearje mei burd en hier en transpiraesjegeur en al, en ik hoopje dat Gods genede ek mei harren is, mar ik tink: Och leave Jezus, hwat jutte se harsels en elkoar op, hwat blaze se heech fan ‘e toer, de krete-makkers, de skilderij-makkers, de seksboekjemakkers, de aktuële-muzykmakkers en al dat diskussiëarjende, protestearjende en provosearjende folkje. Al dy roppers en skoppers, foar iepenheit en ynspraek en kunstbilied en meisizzenskip en tsjin establishment en tsjin de reginten en de polysjes en de bazen en de ûnderbazen en de ûnderûnderbazen en tsjin de universiteit en de Akademy en de stavering en de Tsjerne. Lang libje Fidel en Dubcek en Theodorakis. It giet allegear om hwat goeds. Ik kin it allegear wol ynsjen en ik bin ek echt net to biroerd om in poat út to stekken. Der is in heel soad yn ‘e wrâld dat skeef sit en better kin. En dêr binne tûzenen alle dagen foar yn ’t spier, ministers en maetskiplike wurksters, keamerleden, monteurs en nutsbistjûrders, boargemasters en boppemasters, sosialisten en sa stadichoan, al hat it 50 jier duorre, ek net-sosialisten, sels pausen en professoren en fakbounsbistjûrders en jeugdlieders en polysjes en reklassearingsamtners en offisieren b.d. en fan justysje en wegewachten en fûgelwachten, iisklubbistjûrders en Feijenoord-supporters, sakelju en strjitmakkers, atoomgelearden en skoarstienreagers….” (Haadstik 12).\nOranjebitter: iis- en iiskâld weistopje ûnder yn de klimaatkast, de hiele hannel fersleutelje en de kaaie weismite tusken de sângerskrûpers.\nGeplaatst op 4 september 2021 4 september 2021 door Lomme Schokker\t0\nSels fyn ik it in net sa’n min autistysk trekje: it ferlet om jûns kertier foar alven op bêd te lizzen en net in minút letter. Dat jout my tsien minuten om klear te kommen. Tsien minuten om der nei ta te libjen. Konsintraasje is alles, idere kear wer, om in moai momint fan de dei foldroegen yn fokus te krijen. Myn freon kin sa’n oanstriid amper begripe, of eins hielendal net. Skyt der mar op, seit er faak heal gnyskjend, mar nei safolle jierren tegearre witte wy beide blinders goed wat syn ôfwaaid praat te betsjutten hat. Myn kornút fan sûnt jier en dei, hy hat in net te sêdzjen liif, genôch om him nacht út nacht yn oan te krûpen en fêst te hâlden.\nDan lis ik dêr te lizzen, oan myn kant fan it bêd, wylst myn freon (hjoed wol ik him hjir K neame, de K dus fan kornút, of fan kaaiman, of fan klontsje, fan kolossale kollektant, myn kachelmantsje, kûltsjeknikker en kakaokadetsje, hy dy’t libben mei beide hannen oannimt, hy dus dy’t myn man is), wylst er jûns let oars net as nei praatprogramma’s sjen wol om it nijs fan alle kanten noch ris ta him te nimmen, myn spûnske, myn krûpweiboaterke. Dan lis ik al yn ús sliepkeamer fan fiif by fjouwer, earst in minútsje op ’e rêch yn zenposysje, oant it net-tinken my ûnder fuotten hellet en ik yn gedachten troch de dei draaf. Wêrom moatte dat altyd myn minnichheden wêze, de foutsjes en myn fersinnen, de flaters en al it flau gedoch? Hoe’t ik hjoed it jûnsiten ferprutste, my yn de fingers snie, om neat lilk waard op de buorfrou mei har kabaal fan de gft-kontener, hoe’t ik by de super wer de pinkoade ferjitten wie, hoe’t eefkes letter in groteske hûn myn mieltsje fisk yn de fytstas opfrette woe en hoe’t myn ûnferwachts hurde skeet troch in fierders lege bieb galme.\nIt is acht foar alven as ik my betink dat wy, it folk, de massa, de kloften fan sûnt begjin de tiid net folle mear binne as plankton yn ’e weagen fan de oséaan. Komt der in weach, dan weagje wy mei, komt der in walfisk, dan fret dy ús op. Neat net dat wy der oan dwaan kinne. It libben oerkomt ús, wy jouwe it al of net troch, wy driuwe wat op en del en dat wie it dan. Myn man, dy dwaze Kollumersweachster hynstestrûper, op kommisje wol hy dy walfisk wêze.\nSân foar alven. Ik bin in wânlúsk. Ik lis op ’e linkerside, de rêch nei myn noch net dellizzende freon, de eagen eksakt op deselde hichte as de opljochtsjende digitale nûmers fan myn swarte wekker. K altyd mei syn go with the flow. Fan him moat ik safolle, moat ik it reid wêze dat meiswypt yn alle winen, meibûget yn de stoarm. Go with the flow ja ja, tajaan en meikrije, no ris ynskikke dan wer opsjitte. Spylje toaniel seit er, meitsje dy langer ast bist, skouders nei efteren en kin omheech. Opkomme en trochnaaie, heech Sammy, pak it libben by de lurven.\nMyn konservator en kabalist, hy hat oeral in miening oer, wol dy ek hieltiten kwyt. Maklike en wiere wurden, dy’t lykwols by my gjin ûnderdak fine.\nSeis foar alven. Yn gedachten tel ik werom fan sechtich nei nul. Nul!\nFiif foar alven.\nDêr stiet it, in minút lang. Myn minút. Digitale sifers dy’t yn in folslein lykwicht opljochtsje. Symmetry fan spegeljende identiteiten. Ikke dus. Sa’t ik wêze wol. In minút lang ha ik skoft mei de notiid, yn myn eigen romte hjir en no. It is goed sa, langer moat it net duorje.\nMyn keardelswurker mei syn knûstfol moederaasje swypket om 1:11 ús bêd yn. Ek in moaie tiid, mar lang sa moai net. Hy draait him fan my ôf, ik draai my nei him ta. Mei de mûle yn syn nekke en tútsjes tusken ús yn siket myn linkerhân oer him hinne syn singeliere fêstichheid. It is goed sa. Wer in dei foarby.\nGeplaatst op 28 augustus 2021 door Lomme Schokker\t0\nIn read fytske, in trochtraper sûnder remmen mei houten blokjes op ’e trapers en in pakjedrager dat inkeld mei ien moer fêstsitte wol. Op ’e dyk hâldt grutte broer de fyts oerein en ik klim der op. Hy seit fytse do dy kant mar op en dêr fyts ik hinne. Rjochting Tjaarda. Remje doar ik net, der is gjin ho te hâlden. Ik wit de wei. Fjouwer kear linksôf en ik bin werom foar it hûs. Dêr stean se te wachtsjen. Grutte broer is boas, mem skriemt en heit heint my op. Ik kin fytse.\nDJS. De Jonge Spartaan, gymnastykferiening. In oare sport is der net. No ja, in iepen swimbad en de skaatsbaan yn ús taaltsje mar beide binne net foar alle dagen. Wetter te kâld en ik ha ommers sloppe ankels. Woansdeitemiddeis tegearre nei de Krukmansleane, myn broer en ik, hân yn hân wol ik ha. Fûgelnestjes yn de ringen, mâle fratsen op de lykwichtsbalke, kopkedûkelje op de lange matte. Dat slagget kreas, mar in ratslach bliuwt in brêge te fier. Sport is net oan my bestege.\nDe Albertina Agnesskoalle. Hege ruten, hurde banken, haaiemaaie op it skoalplein. Freedtemiddeis tekenjen, sneontemoarns foarlêzen. Ien kear yn ’t jier om beurten nei dokter Werkhoven, de skoaldokter. Sy wennet foar ús oer, nêst Wolthers, kantonrjochter fan kneppelfreedreputaasje. Juffrou Werkhoven hat altyd lekkere suertsjes foar de bern op de buorren, fan dy hurde reade boltsjes yn oan puntsjes draaid sellofaan. Op skoalle by har yn de leararekeamer moat ik op de pols blaze. Sy sjocht dan flechtich yn ’e ûnderbroek. En alle jierren wer dy stippeltsjeskleuretest dêr’t ik neat út meitsje kin. Moatst dochs ris kleur bekenne, jonge.\nPeaskemerke by Tjaarda achter op it fjild. De opbou is it spannendst. Wy derhinne, broer en ik, op ús splinternije fytsen. Blau en wyt en nijerwetsk mei hânremmen dy’t alle amerijen los reitsje sille. Heit kriget der de hannen fol oan. Sûnder tasicht binne de fytsen dêr achter Tjaarda sa maklik delsetten dat in frachtwein oer broer syn fyts hinne rydt. Heit poer, broer sneu, mem treastget. Ik poater.\nIn pear jier lyn wolle wy nei de Overtún, in oerke kuierje yn it park, in bytsje genietsje fan âlde mânske beammen en simmersteatlike leanen, wer tûmelje yn ’e nostalgy fan myn bernejierren. Dêr wêr eartiids De Tinte stie en letter de Gaastras fan Batavusreputaasje wennen, hâlde lykwols drokte en alderaardichste jongkeardels ús tsjin. Se stjoere ús werom om’t wy gjin kaartsjes hawwe. Kaartsjes?\nBlykber kinne se dit jier de kaartsjes net kwyt. Logysk, wa siket yn dizze faaie tiid de drokte op? De lêste wiken om it oere op Classic.nl reklame foar it Oranjewoud Festival. Elke oere krij ik wer it Oranjewâld fan doetiids foar eagen. De pleats fan Meine, Hakze dy Bakt ze, Jan Mankes syn Wâldsterwei, de Belvedêre toer, it Switsersk hûske tusken it grien. Truusje en Tropenfauna. Bylden fan hoe it wie. Och, alles went. Utsein in event.\nGeplaatst op 18 augustus 2021 19 augustus 2021 door Lomme Schokker\t0\n‘Sies jonge, skink nochris yn, ik ferrêdzje my fan toarst. As dyn hearren der noch ta docht sil ik dy myn lêste fabel fertelle, de alderlêste. Nim der sels oars ek mar ien, want de wrâld giet mei alle skelmske streken lang om let foargoed nei de bliksem. Dat hast wis sels ek yn it nijs fernommen, of net dan?\nMoatst witte, in fearnsjier lyn ha ik by oanskaf fan myn nijste Tesla in net min begnibbele hotelbon kado krigen en dy ha ik de ôfrûne twa wiken moai inkeld foar mysels fersulvere yn dat bûtenpleatshoteltsje dêr yn Beetstersweach. Myn dochter fan achttjin wilens lavearret tusken de koroanakontroles troch mei trije fan har freondinnen yn myn bolide op in maidentrip yn Frankryk. In aardichheidsje moatst mar tinke, bytiden moatte je yn fertrouwen de jongerein de kâns jaan om ferantwurdlik yn it libben te stean. Soks hjit loslitte, en och it is private lease hein, in dûk of in kraske mear of minder makket op it totaalplaatsje tsjintwurdich ek gjin sprút mear út. Alhoewol, alhoewol, de foarige kear hat myn eks fuort de earste dei yn de omkriten fan Vogelenzang in splinternije Landrover Defender oan smots riden, doe’t ien fan de seistûzen en noch wat deimen út de Amsterdamske Wetterleidingdunen har foar de wielen kaam. Sy hat it jammer genôch oerlibbe en no is it foar madam in aardige ferhaaltsje foar op de soos moatst mar tinke. En yn dizze selfietiid moatst in betûfte ego-anekdoate útdruklik net ûnderskatte.\nIk sil dy fertelle, Sies, wat haw ik in pear noflike wiken hân yn dat hoteltsje dêr midden yn Fryslân tusken de kreas beklauwe beamwallen. Poerbêst iten, in lekker bêd foar oerdeis, bûten âlderwetsk ritich waar, binnen moaie minsken dy’t de dei troch it libben smeitsje, gjin geëamel oan de kop en boppe-al in treflike betsjinning. Alle nachten efkes foar twaen krige ik in wake-up call om de Olympyske Spullen live te besjen mei wat piltsjes en pûden sjips fan myn provider foar de hân en om healwei sânen hinne in ûntbleate moarnsmiel tusken in tefolle oan kessens op it kingsizebêd. Wat hiene wy it dêr yn it smoute Japan wer kreas foar inoar, net? No, ik woe mar sizze. It docht in minske goed om mei rjocht en reden en sûnder prakkesaasjes wer ris frij deagewoan grutsk te wêzen op ús romroftich faderland. Ik sil dy sizze, it kaam my juster suver raar oer it mêd dat ik coldturkey samar fan dat prachtich platfoarm fan patriottysk joechei ôfstappe moast. No sil ik my dei út dei yn wer bekommerje moatte om de treurigens fan de minsken om my hinne, present company excluded fansels. Dus Sies jonge, jit my der noch mar ien. It kin lije, wy binne beide noch net alhiel fuortspield.\nWerom yn it deistich bestean moat ik hjoed ôf oan wer tige woke wêze, neffens myn dochter dan. Fynsto dat ek? Fertel my dan hoe’t wy ek al wer soks dogge en wêrom en hoedatsa. Dat fan dy froulju op de Spullen yn har fierstente eroatyske klean is fansels in opleine pandoer. Oer trije jier yn Frankryk eltsenien yn boesgroenen mei lange mouwen en boksen fier oer de knibbels. Klear. Mar dat Astrid Roemer de priis fan de Nederlânske Letterkunde net krije mei fanwege har politike opfettingen is in gospe. Kinst it mei har iens wêze oer wat sy fan Desi Bouterse fynt of net, mar soks hat neat út te stean mei har kwaliteiten as skriuwer en har betsjutting foar it literêre lânskip fan Suriname. Se is op ’t lêst gjin politika. O sa. Also sprach Sarah Troelstra, ik nim noch ien fan dy. Hoe stiet tusken ús no de stân fan saken?\nEn dan hawwe wy ek noch it rapport fan it klimaatpaneltsje. Hiest fansels, Sies, al yn de gaten dat myn fabel dêr hjoed by einbeslút op útdraaie soe. Wat tinkst, soe ik op myn eks noch staasjejild barre kinne? Dat tegearre mei wat ik mei de tiid op myn Tesla werom krije kin soe ik in bestindich driuwend deakiste keapje wolle om as lêste Fries oer de Ingelsmanspleat it seegat út te dobberjen. Sies jonge, we nimme der noch ien, foardat ûnder de ûnomkearbere lêste sûndfloed de helhûnen by úzes it ljocht útdogge.’\nGeplaatst op 10 augustus 2021 10 augustus 2021 door Lomme Schokker\t0\nYn in iepening tusken it beamkeguod lâns de sleatskant mei útsjoch oer in greide grôtfol blierkoppen sit in meagere man op in klapstoel rjochtop en ûnferweechlik nei de kij te koekeloeren. Kommentaar fan in ferslachjouwer komt út krekt sa’n âlderwetsk transistorradioke as dy’t myn âldste broer begjin sechstiger jierren op syn brommer Dútslân út smokkele, in swarte Nordmende. Wer wurdt der in olympyske medalje oankundige, dit kear blykber fan in pear manlju dy’t in lytse 42 sekonden lang op in hurdfytsbaan yn ’e rûnte gisele hawwe. Tiemen Groen hat it doetiids fêst langer útholden.\n‘Goud! Yes, wy hawwe wer goud! Blinders! Moai net?’ Hy hat it tsjin my, hy moat it wol tsjin my hawwe, want de frou dy’t op it flonderke flak foar him langút op’e bûk leit besjocht har bleate earmtakke fol einekroas en jout totaal gjin bliken fan meilibjen foar syn opteinens.\n‘No, lokwinske,’ sis ik behoarlik entûsjast foar myn dwaan, ‘dat hawwe wy mar wer moai foar inoar. Sa bliuwe wy moai yn de toptsien fan it medaljeklassemint.’ It sportgebeuren yn al har fergonklikens kin my net bysûnder yntrigearje, mar op dit stuit fiel ik dochs de behoefte om te akkordearjen mei de man syn heitelânsgrutskens. Fan myn frou moat ik my tsjintwurdich wat mear in keardel fan de wrâld toane. Yn har eagen ynteressearje ik my tefolle inkeld foar dy pear saakjes dy’t ivichheidswearde hawwe en ‘dan komst der gau yn om.’ Soks seit sy dan, mei sy graach sizze, wylst ik ynsafier’t ik wit oars bepaald gjin ûnderlizzende kwalen of mankeminten ha.\nDe man op syn stuoltsje komt te praten oer spesjaal preparearre karbonnen Kogafytsen foar in priis dêr’t je in handsfree Tesla foar keapje kinne, oer op maat makke fytsskuon, oer wynmijende helms en oer lytse ribbeltsjes op ferpersoanlike sokken, wylst de frou foar my oer op it stalt earst har earm ôfspielt yn it skjin reage donkere wetter, om dêrnei in selfie te meitsjen mei de egaal reade kij op ’e eftergrûn. It libben is ommers fergonklik en sok fee stiet treflik stil genôch foar de wrâld oer. Ik sis ús mem nei dat dy reade kij dêr yn de fierte net werklik echte kij binne, net wêze kin want ommers gjin Frysk stamboek. En ús mem koe it witte, as boeredochter moast sy op har tsiende al ûnder de swartbûnten. O sa. Och, ik ha it ek mar fan hearren sizzen, ferûntskuldigje ik my as de frou my erchtinkend op en del sjocht, as heale kleurebline bin ik nammers amper tarekkenber. Dan begjint de frou mei in ekstatysk ferhaal oer de wearde fan blierkoppen foar fleis en molke beide en it nuveraardich libben yn poldersleatswetters.\n‘Ik ha in blog,’ seit se. ‘Dêr skriuw ik alle wiken oer myn wurk as biolooch. Ik kin der net genôch fan krije, ik kin der net genôch oer skriuwe.’ In wyt flinterke bedarret yn har donker hier en dy stekt sa ôf dat sels de man it yn de gaten kriget. Hoeden giet er stean om te besykjen it koalflinterke yn ’e hannen te krijen, dat fansels net slagget want sok libben falt net fêst te hâlden. In blog sei se. Dat is ek sa, ik sit goed besjoen al te lang mei de kloaten foar myn eigen blog. Hat soks no ek ivichheidswearde of net? Der is mar ien manier om dat gewaar te wurden.\nGeplaatst op 3 augustus 2021 door Lomme Schokker\t0\nKoeneman, de âldste pakesizzer fan hast seis jier âld, is al in skoft biologearre troch dinosauriërs, fulkanen en lavastreamen. Doe’t er noch lyts wie, jonger noch as syn bruorke hjoed de dei, wie er in draak, in echte draak, dy’t op hannen en fuotten efter de sitbank wei pake op ien middei wol tweintich kear in gryslike skrik om ’e lea jage. Mar tsjintwurdich wol er neat mear witte fan sokke saken as draken, no wit er alles fan plante-iters mei lange nekken, lyk as de plateosaurus -ken pake dy?-, en fan ûnbidige fleisiters as… en dan komt er in rigele ûnmooglike nammen dy’t pake mar net ûnthâlde kin.\nEn stiennen. Hy hâldt al moannen o sa fan stiennen. Ut skoalle wei komt er thús mei wite en rûne stientsjes en bytiden mei in foech stikje semint. Hy sammelet se yn in skuondoaze op syn keamer, in skat dy’t pake by it oppassen alle wiken op ’e nij besjen moat. En dêr hat er pake mei, want pake is lyksa sljocht op stiennen. Hy hat se faak en folle kocht, op fakânsje yn Eastenryk of Noarwegen. Pake hat in fernimstige -fynt er sels- samling yn syn mancave op ’e souder, yn in glêzen fitrine dy’t er mar net ôfstofje wol, ek al seit beppe dat it nearne op liket en dat er him sa stadichoan wat skamje moat. Op ’e dolle rûs wit pake it goed te meitsjen. Hy seit tsjin Koeneman dat er de earstfolgjende kear by pake thús foar syn samling in moaie stien útsykje mei.\nIn pear dagen letter hat pake de hiele húshâlding thús te iten. Tafallich hat er wer ris in needsaaklik putsje foar syn skoansoan de HTS-er mei syn timmermanseach en twa rjochter hannen yn ivich opstrûpte mouwen. Koeneman is amper oer de flier of praat al oer pake syn stiennen. Wat in pake ienris tasein hat is yn bloed jitten en sa rinne pake en de beide jonges stiltsjes nei boppen ta, wylst harren heit op ’e knibbels yn ’e tún knikkerts út de kapotte wetterpomp fisket dy’t beide dogeneaten twa wiken earder ien foar ien út empiryske nijsgjirrigens der yn rolle hawwe.\nDe jonges steane op ’e stoel foar de fitrine en pake priizget syn samling stiennen oan. Koeneman lykwols kiest net foar de swarte lavastien fan Lanzarote, net foar dy platte glimmende stien út it Ertsgebirge en ek net foar dy iene ferstienne skulp fan Skylge, wol foar pake syn djoerste stien út Noarwegen dat wrachtsjes de prachtichste stien is dy’t ea yn it hol fan in man te finen west hawwe moat. Syn bruorke hat in lytser stien op it each, ien fol alderhande kleuren dy’t pake mei syn healgeare kleureblinens dochs amper ûnderskiede kin. De jonges strûze nei ûnder ta, optein en grutsk.\nPake fynt it mar in merakel hoe’t de bern tsjintwurdich de jas oandogge, fan plat op ’e flier omkeard ûnderstboppen sa oer de skouders. Dan seit pake fan o heden dat Koeneman syn stien, dy’t op de finsterbank leit te pronkjen, net ferjitte moat. It jonkje pakt syn stien en jout rinnendewei syn stien in tútsje. Samar in momint dêr’t pake fuortdaliks fan wit dat er dy nea ferjitte sil. Pake is pake en blykt net in bytsje grutsk op himsels.\nIn wike letter hellet pake Koeneman op fan skoalle. Syn juf stiet yn de doar en lit de bern ien foar ien pas nei bûten rinne sadree’t se wit wa’t de opheller is. Koeneman draaft nei syn pake om te fertellen dat hy der wer in tosk út hat. Hy djippet út syn rêchtas in minislúfke foar ’t ljocht dêr’t syn juf in kleurich keunstwurkje fan makke hat. Pake -dy’t sechstich jier nei de Blitzkrieg fan tosketrekker Von Keeken út Ketlik midden yn in grouwélich lange weropbou fan syn eigen gebit sit- knibbelet foar syn pakesizzer en besjocht it toskje en it fytserek dêr’t dy weikomt mei wiidweidige belangstelling. It liket oft der noch in stikje fleis oan sit. Pake jout de tosk werom oan it jonkje. Foarsichtich tutet Koeneman syn toskje alear’t hy dy wer yn it slúfke pleatst. Dat tosketútsjen makket dat pake ynienen syn plak wer wit. Foar syn pakesizzer is hy inkeld in foarbygeand ferskynsel en sa moat it ek wêze. Hân yn hân rinne se op it jonkje syn hûs oan, dêr’t beppe de tee al brún hat. Foar beide hat beppe ek ien fan dy lekkere likkoekjes klearlizzen.\nGeplaatst op 1 juni 2021 door Lomme Schokker\t3\n“Sil wy nou mar begjinne mei it offisiéle fraechpetear? Dan lit ik de bân rinne, hear.”\nMarcel skeakele de rekorder yn.\n“Dou hast, Rienk O Nanninga, dit jier de Homme Hindrikspriis woun. Dat is in greate eare. Sjochst it ek sa?”\n“Ja, eare! Hwat is nou eare? Sjoch, ik sil dy sizze dat ik fansels bliid bin mei it jild en greatsk dat ik as skriuwer nou de heechste priis yn Fryslân krigen haw. Mar it aldermoaiste fyn ik dat myn fijannen noch lilker op my wurde. Dat is prachtich.”\n“Hast dan dyn fijannen nedich?”\n“Dat hat elkenien om himsels better to begripen, mar ik ha tige forlet fan har, hwant sy ynspirearje my ta machtige siden proaza.”\n“Is it net hwat heechmoedich om fan jinsels to sizzen, dat men machtich proaza skriuwt?’\n“Né, hwerom? Hwa’t te biskieden is, fortsjinnet fortrape to wurden. Mei de underdog haw ik neat út to stean. Ast hwat skriuwst, moatst sizze doarre: dit is myn wurk, dit is it bêste oant nou ta en hwat’t it net mei iens is, dat is in kloatsek.”\n“Dou doarst it wol to sizzen.”\n“Omdat ik wit dat ik gelyk haw. Hwa’t net foar syn eigen wurk ynstiet, kin wol ophâlde mei skriuwen. Dan is de kunst net tsjinne.”\n“Dan fielst dy dus wol kunstner?”\n“Ja wis en wrichtich wol! Hwat bin ik oars?!”\n“It hat der nochal om spand datstou de priis krije soest. Kees fan Bier hie’m krekt like goed fortsjinne.”\n“Kees is in goeije skriuwer en hy hie de priis om my ek wol hawwe mocht. Mar ik haw’m sels leaver fansels. En Kees fortsjinnet genôch.”\n“Hwat fynstou fan Kees syn wurk?”\n“Flot, en goed forteld, mar syn problemen binne to maklik. Hy jowt himsels der net yn. Ik leau ek net yn dy simpele haedpersoanen yn syn boeken. Dat binne fierstento domme minsken. Domme minsken bestean net, naïve wol.”\n“Dat bigryp ik net, Rienk?”\n“Dat kin ik ek net neijer forklearje. Yn alle gefallen hoechst gjin boek to skriuwen oer domme mantsjes. Boppedat, as Kees oer seks bigjint, is hy fierstento gau útpraet. ’t Is krekt, oft hy dêr in bytsje binaud foar is en dat bigryp ik net.”\n“Dat bistou alhiel net.”\n“Né, dat is wier, hwant neffens my binne seks en de godstsjinst it wichtichste foar elkenien.”\nUnderwilens wie Gryt wer súntsjes de keamere ynkommen en gie oan ’e gong mei wat forstelwurk.\n“Ik kin my yntinke dat in hiele protte minsken har net safolle bikroadzje om ’e godstsjinst, Rienk.”\n“Dat binne dan barbaren dy’t it wûnder fan it libben net bigripe en mei sokke lju haw ik neat oan ’e pet. Sokken ken ik net en wol ik ek net kenne.”\n“Dat is nochal diktatoriael.”\nRienk wie wer dwaande in swart sjekje to draaijen, syn safolste yn koarte tiid.\nIt forsin, roman / Drukkerij en Utjowerij Laverman N.V. , Drachten 1967, side 56-57\nGeplaatst op 1 februari 2021 1 februari 2021 door Lomme Schokker\t0


Hâld de troch begear befleine hurdfleaners ho! | It Nijs\nHâld de troch begear befleine hurdfleaners ho!\njuny 1, 2022 09:59\nUndersiker mocht net prate oer risiko’s gaswinning 0 29.Jun\nFNP tekenet hjoed gjin stikstofferklearring 0 29.Jun\nTe min foardielen foar beropsfarwei troch de Hegewarren 0 29.Jun\nRyksuniversiteit Grins wurket oan Frysk praten mei kompjûter 1 29.Jun\nBriefkje oer taal (19) 1 28.Jun\nOp it polityk foarum, dat in ûnderdiel wie fan it Friesendroapen op Hilgelân (“Friezen-treffen” fan 20.5.2022 – 22.5.2022), waard besprutsen hoe’t de delgong fan it Frysk opkeard wurde moast. Yn Noard-Fryslân krije hieltiten minder bern les yn harren memmetaal en op Hilgelân wurdt al trije jier lang gjin Halûndersk mear op skoalle jûn.\nDe politisy griepen lykas wênstich de kâns om harren grutte ljochten oer de matearje skine te litten. Mar doe’t Henk Wolf mei it útstel kaam, op grûn fan it wittenskiplik algemien akseptearre argumint, dat in minderheidstaal of efterstelde taal allinne kâns fan oerlibjen hat, as dy taal op guon gebieten privileezjes hat foar de boppelizzende, oerhearskjende taal oer, om de memmetaal as earste ynstruksjetaal op skoalle te brûken, doe feroare der wat yn de seal.\nBy it publyk krige er de hannen opinoar, mar ús gasthear, de boargemaster fan Hilgelân, Jörg Singer, batste deryn en sei dat it op Hilgelân, dêr’t fjouwerentritich nasjonaliteiten mei-inoar libje moatte, totaal ûnrealistysk wêze soe as de bern ek nochris Halûndersk op skoalle leare moatte soene. It wie yn ien kear stil en sels Henk Wolf wie sprakeleas, of hie er betocht dat tsjin safolle dommens gjin arguminten opwoeksen binne?\nDer wenje 1246 minsken op it eilân (yn 2017), mar simmers giet dat oantal mannich kearen oer de kop. Hilgelanners binne gastfrije minsken; hja fertsjinje ommers harren brea foaral mei it toerisme en fan fjochterijen of maatskiplike strideraasje op it eilân is absolút gjin sprake. Wêrom soe de eigen befolking dan syn eigen taal opjaan moatte? Om’t dy twa-enfjirtich oare nasjonaliteiten der mooglik gjin boadskip oan hawwe? Mar dy minsken binne ommers meastentiids mar in pear moanne op Hilgelân; kinne hja dan dochs wat te kediezen hawwe oer wat de Hilgelanners op skoalle leare moatte?\nIt is ek wittenskiplik fêststeld dat mobiliteit, yn de romste betsjutting, de grutste bedriging is foar lytse talen. Jörg Singer is dêr in eksponint fan: berne yn Konstanz, hat manager west yn Sina en de Feriene Steaten en wol op it eilân no de ferkearsferbiningen, de finansjele sektor en de offshoreyndustry fersterkje: Hilgelân wurdt, as it oan him leit, in Manhattan yn in Noardsee fol mei wynmûneparken! De namme Singer en mobiliteit binne suver synonimen. Foar in wrâldboarger as hy is sa’n beheind, efterlik, lytsboargerlik taaltsje mar in stean-yn-’e-wei.\nIn dei letter makke Jörg Singer it jitte bûnter. Yn in ynterview mei Onno Falkena fan Omrop Fryslân sei er dat der noch mar hûnderttweintich Halûndersksprekkers binne en dat dy allegearre boppe de fiifensantich jier binne. Op de fraach oft er ek yn noed siet dat it Halûndersk útstjerre soe, wie it andert, dat er wis wie, dat it Halûndersk útstjerre soe. It ymplisite andert op Falkena syn fraach wie dus dat er dêr ek net oer yn noed siet.\nMar dat moast er no krekt wol, want it Halûndersk is in offisjeel erkende taal en wurdt beskerme troch it Ramtferdrach foar de beskerming fan Minderheidstalen, in Europeesk ferdrach dat Dútslân ûndertekene hat. De Dútske oerheid, en dêr makket Singer diel fan út, is ferplichte om noed te stean foar it Halûndersk.\nWat Singer fertelde is trouwens ek net wier. Der kamen wy deselde jûn yn de noflike gearsit al efter. De frou en ik sieten doe foar twa Hilgelanner froulju oer, dy’t earne yn de fjirtich en fyftich jier wiene – dus rom ûnder de fiifensantich. De jongste wie op de fêstewâl berne, de âldste op Hilgelân, mar beiden praten Halûndersk.\nWikipedy jout oan dat fiif jier lyn rûchwei de helte fan de bewenners noch Halûndersk spraten – dat binne der dus sa’n 620. Wêr binne yn fiif jier tiid dy oare fiifhûndert dan bedarre?\nSinger hat Falkena mar wat wiismakke om ûnder syn plichten wei te kommen. Dêr moat er troch de polityk of by need troch de rjochter op oansprutsen wurde. As Friezen kinne wy it ek net samar gewurde litte. In oare kear kinne wy net allinne yn klaaiïnge yn optocht oer it eilân gean; dan moatte der spandoeken mei, want dy bern dêr hawwe ek rjocht op ûnderwiis yn harren eigen taal en dat moatte wy útsprekke!\nMar it bêste soe wêze dat wy ús beskermje tsjin sokke kulturele brokkepiloaten as Jörg Singer, troch in bettere kontrôle op harren plannen te regeljen, sadat dy ús taal en kultuer net mear bedriigje kinne. Lykas de omjouwing beskerme wurdt, trochdat der in miljeu-effektrapportaazje fereaske wurdt by bouplannen, sa soe der in kulturele miljeu-effektrapportaazje easke wurde moatte by alle plannen dêr’t de mobiliteit fan minsken mei anneks is. Deskundige en ûnôfhinklike taalsosjologen soene beoardielje moatte oft de taal- en kultuerbeskermjende maatregels, dy’t yn nije plannen sitte moatte, foldogge om de skeadlike ynfloed fan de tanommen mobiliteit te kompensearjen.\nHoe keare jo oars de troch jildbegearte oanjage managers op lykas Singer, dy’t fan Hilgelân in metropoal meitsje wol, dat der dan by einbeslút lykwols syn dierberste eigenheid by kwytreitsje moat?\nNije Kneppelfreed nedich foar Frysk yn rjochtseal? Taal is middel én doel Sa is it ôfrûn Arriva en it Frysk 2 In Omrop foar elkenien Pier Bergsma: Noch in lange wei te gean\nCor Jousma juny 4, 10:46\nDútsers binne wei fan it brûken fan de Ingelske taal. Miskien hie Henk better de trijetalige skoalle op it aljemint bringe kind. De Fryske Akademy kin se sa op wei helpe.\n“Oant 1500 waard alles yn it Frysk opskreaun”\n🕔 20:42, 20.Jun 2022\nWaarpraatsje: Noflik simmerwaar 30.Jun\nBinne Mosk: Tiid foar wat oars 30.Jun\nHjitteweach yn Japan 30.Jun\nTall Ships Races Harns presintearret programma 30.Jun\nHoe seist dat no yn it Frysk? 30.Jun\nDe redaksje docht syn bêst alle presintearre feitlikheden te kontrolearjen, mar oanfurdiget gjin oanspraaklikens foar de krektens dêrfan. As yllústraasje by de artikels wurde ornaris ôfbyldings brûkt dy’t frij fan rjochten binne. De redaksje sjocht dêr sekuer op ta, lykwols is in fersin altyd mooglik. Wa’t mient dat syn of har rjochten skeind binne, wurdt fersocht kontakt mei ús op te nimmen. De oanbelangjende ôfbylding wurdt dan sa gau mooglik ferfongen. Op jildeasken wurdt net yngien.


Aris yn eigen hûs kânsleas ûnderút tsjin direkte konkurrint Den Helder | Omrop Fryslân\n19 mrt 2019 - 22:04\nDe basketballers fan Aris Ljouwert hawwe tiisdeitejûn yn sporthal It Kealledykje ferlern fan de Den Helder Suns. De direkte konkurrint fan de Ljouwerters wie mei 93-62 te sterk. Alex Laurent en Steve Harris wiene mei respektyflik 27 en 19 punten de wichtichste mannen oan de kant fan de besikers. Darian Anderson makke 28 punten foar Aris.\nYn it earste part fan it earste kwart gie it lykop, mar de ploech út Den Helder kaam al gau better yn de wedstriid as de ploech fan coach Tony Van den Bosch. Dat resultearre nei ôfrin fan it earste kwart yn in 14-19 foarsprong foar de besikers. Ek yn it twadde kwart koene de Ljouwerters it tempo fan de Suns net byhâlde en dus waard it gat by it skoft noch grutter: 26-37.\nDe donderpreek fan Van den Bosch yn de klaaikeamer fan Aris hie gjin effekt op it spul fan de Ljouwerters yn de twadde helte. De Noard-Hollanners wiene noch hieltyd in maatsje te grut foar Aris en koe dêrtroch yn it tredde kwart útrinne ta 42-60. Yn it fjirde en lêste kwart wie it ferset fan Aris hielendal brutsen. It waard úteinlik 62-93.\nTroch de nederlaach stiet Aris mei fjirtjin punten op it sânde plak yn de Dutch Basketball League. De Fryske ploech hat no fjouwer punten minder as nûmer seis Den Helder en twa punten mear as nûmer acht Apollo Amsterdam en nûmer njoggen Feyenoord Rotterdam. In plak by de earste acht jout rjocht op in startbewiis foar de play-offs om it lânskampioenskip.\nSneontejûn stiet foar Aris Ljouwert yn Martiniplaza de drege útwedstriid tsjin lânskampioen Donar Grins op it programma.\nbasketbal Den Helder Suns DBL Aris Ljouwert\nFroulju fan SC Hearrenfean op 'e nij fierstente sterk foar Achilles '29


Wurk Headamsbrêge begûn | Omrop Fryslân (advertinsje)\nWurk Headamsbrêge begûn 23 jan 2011 - 11:30\n0 reaksjes De gemeente Smellingerlân is begûn mei in opknapbeurt fan de Headamsbrêge by Aldegea. Dêrby wurde ûnder oare it elektryske diel fan de brêge en it brêgedek fernijd, oare ûnderdielen wurde opknapt.\nIt wurk is dit wykein begûn mei it útelkoar heljen fan de brêge, doel is dat er ein maart wer ynelkoar set wurdt. Oant dy tiid kin ferkear oer in needbrêge. Dy kin oan 'e kant fearn wurde as der skippen lâns moatte.\nKorreksje meldeLês foarTrefwurden: argyfView the discussion thread.Diel dit berjocht op: 23-01Florijn: Twitterje mei âlderen 23-01Lêste optreden Jitiizer Besjoch ek...


Wurk oan de Wâldwei | Omrop Fryslân (advertinsje)\nWurk oan de Wâldwei 08 okt 2006 - 14:06\n0 reaksjes It ferkear op de Wâldwei moat takom wike rekken hâlde mei fertraging. Fan 9 oant 12 oktober wurde de bjirmen meand. Dat bart op it stik tusken Himriksein en Oerterp Fallaat. It ferkear moat bûten de spits oer ien rydstrook. Yn de nacht fan 12 op 13 oktober is it part Garyp - Himriksein folslein ôfsletten yn beide rjochtings. Der wurdt dan oan de dyk wurke.\nKorreksje meldeTrefwurden: argyfLês foarView the discussion thread.Diel dit berjocht op: 08-10Smellingerlân hâldt jild oer 08-10Blêdkoaien yn Smellingerlân Besjoch ek...


Fryslân set yn op wettersport | Omrop Fryslân (advertinsje)\nFryslân set yn op wettersport 08 feb 2008 - 19:30\nDer moatte dizze simmer tsientûzen ekstra toeristen nei Fryslân komme. Dat is de ynset fan de wetttersportsektor. Der is de ôfrûne jierren foar mear as in heal miljard ynvesteard en dat moat dat no resultaat opsmite. Under it motto 'hou je van water, dan kom je naar Fryslân', is freed de nije wettersportkampanje fan start gien.\nKorreksje meldeLês foarTrefwurden: argyfView the discussion thread.Diel dit berjocht op: 08-02Slachtebrêge 30 april klear 08-02Jild bedriuwen foar Ofslútdyk Besjoch ek...


Amelânske Daam: ferskil tusken ferzjes - Wikipedy\nAmelânske Daam: ferskil tusken ferzjes\nAmelânske Daam (bewurkje)\nDe ferzje fan 5 apr 2019 om 21.50\nDe ferzje fan 4 apr 2018 om 06.34 (wizigje)\nCristobal Raposo da Cunha (oerlis | bydragen)\nDe ferzje fan 5 apr 2019 om 21.50 (wizigje) (weromsette)\n[[Ofbyld:Amelânske daam.jpg|thumb|''De daam nei it Amelân'']]\nDe '''Amelânske Daam''' wie de daam dy't fan [] oant [] fan [[Holwert]] nei [[Bueren]] op [[itIt Amelân]] rûn.\nYn [] waard der útsteld in daam oan te lizzen fan itIt Amelân nei de fêste wâl. It Amelân waard yndertiid troch de [[Slinke]] hast yn twaen brutsen, dat no wie it idee om lân te winnen op it [[waadWaad]], en dêrtroch de [[Waadsee]] swakker te meitsjen. Dat soe it gefaar foar it eilân dan keare. Lykwols is dy daam net oanlein, om't dy trije meter boppe heech wetter wêze moast om oan it doel te foldwaan.\nYn [] krige jonkhear P.J.W. Teding van Berkhout de opdracht om in oare daam oan te lizzen, om de ôfbroazeling oan 'e súdkant fan it eilân ta steanop te bringenkearen. Dêrta droegen it Ryk en de provinsje Fryslân elts 200.000 gûne by en waard de [[ Maatskippij ta Lânoanwinning op it Fryske Waad]] oprjochte. Yn [] en [] waard oer de [[gearslach]] troch de maatskippij in daam oanlein. De daam rûn fan Holwert nei Bueren en hie in langte fan 8,7 km. Om't it doel wie lân oan te winnen waard de daam net breed boud; de kop wie net breder as 60 sm. Dêrby wie it in ebbedaam; by heech wetter stie der 50 sm wetter oer de daam.\nDe daam wie lykwols gjin sukses; in pear wiken letter sloech in stoarm al gatten yn de daam, en de daamhy moast troch de jierren faker reparearre wurde. De daam waard ek fersterke, mar nei de stoarmen fan de winter fan []/[] besleat de maatskippij lykwols dat de trochgeande reparaasjes te djoer wienen, en joech er de see en wyn wer it frij spul. Parten fan de daam binne hieltyd noch sichtber. Ek is de feardaam fan Holwert boud op de ein fan de Amelânske Daam. Hjoed -de -dei leit de gearslach lykwols fierder nei it easten.\nOpfrege fan "https://fy.wikipedia.org/wiki/Wiki:MobileDiff/956163"


Yn Ljouwert ferkocht steatslot smyt 100.000 euro op | Omrop Fryslân\n11 maaie 2018 - 12:46\nOp in lot fan de Staatsloterij XL dat ferkocht is by Tabakspesjaalsaak P. van der Kamp yn Ljouwert is in priis fan 100.000 euro fallen. It lot waard op 10 maaie lutsen. De winner hat him of har freed melden. It giet om in fêste klant. Yn ferbân mei de privacy wol de saak fierder neat oer de winner sizze.\nDe haadpriis fan ien miljoen euro is útkeard oan fiif winners yn Amsterdam, Almere, Nieuwkoop, Bergen op Zoom en Malden. Sy hiene elk in fiifde part fan it lot kocht en krigen elk 200.000 euro. De Jackpot fan de Staatsloterij foel net en is dêrom trochskood nei de trekking op 10 juny. Dan kin der 17,5 miljoen euro wûn wurde.\nIt is net foar it earst dat de tabakssaak sokke grutte prizen útdiele mei. Ungefear 4 jier lyn is der in priis fan ien miljoen euro fallen op in lot dat kocht wie yn de saak op de Skrâns. Dat gong om ien-fyfde lot. De winner koe doe mei 200.000 euro nei hûs.\nStaatsloterij XL Tabakspesjaalsaak P. van der Kamp 100.000 euro


Dionysius fan Parys - Wikipedy\nDionysius fan Parys\nDionysius fan Parys wie eartiids in misjonaris yn Galje, de earste biskop fan Parys en martler foar it kristlike leauwe. Hy wurdt fereare as hillige en is ien fan de saneamde fjirtjin needhelpers. Dionysius heart ta de groep Sefaloforen (holledragers).\nByld fan Sint-Dionysius oan de Notre-Dame fan Parys.\nstjerdatum 250, 258 of 270\nstjerplak Lutetia (Romeinske namme fan Parys)\nIt âldste dokumint dat wiidweidich oer it libben en de dea fan Dionysius skriuwt is it "Passio SS. Dionysii Rustici et Eleutherii" út likernôch 600. Yn it dokumint wurdt melding makke dat Dionysius tegearre mei seis oare biskoppen yn de 3e iuw út Rome troch paus Fabianus as misjonaris nei Galje stjoerd waard. Neffens de Gallo-Romeinske biskop-skiedkundige Gergoarius fan Tours wie Dionysius yn 250 biskop fan Parys, dat doe noch Lutetia hiet. Gregoarius fan Toers droech ek by oan de betizing mei de hillige Dionysius Areopagita yn de midsiuwen.\nMei Rustikus en Eleutherius wie Dionisyius effektyf yn it bekearen fan minsken ta it kristendom. It ferlies fan folgelings liede ta oergeunst by de heidenske preesters. Hja wisten de Romeinske steedhâlder oer te heljen om de misjonarissen op te pakken en finzen te setten. Letter waarden de misjonarissen op de heechste heuvel fan Parys ûnthalze. Dat wie doedestiids in hillich heidensk plak. De heuvel stiet tsjintwurdich bekend ûnder de namme Montmartre, itjinge heuvel fan de martlers betsjutte soe. Mar it soe ek kinne dat de namme ôflaat waard fan Mons Mercurii et Mons Martis; heuvel fan Merkurius en Mars.\nYnearsten wiene de ferfolgers fan doel om de fermoarde misjonarissen yn de Seine te smiten sadat de kristenen gjin gelegenheid krigen om se te earjen. Mar in heidenske frou dy't sympatisearre mei de kristenen wist dat tefoaren te kommen en de ferfolgers oer te heljen de lichems werom te jaan oan de kristenen. Dy begroeven de lichems sa'n seis kilometer fierder op in ikker. Letter die nei it ynsiedzjen bliken dat de ikker bysûnder fruchtber wie.\nMartlerskip fan de hillige Dionysius\nNeffens de leginde soe Dionysius op it plak fan eksekúsje de ôfhakke holle oppakt en yn in boarne wosken ha, om dêrnei mei de holle yn de hannen sa'n 6 kilometer nei it noarden ta te kuierjen oant er op it plak kaam dêr't er begroeven wurde woe. Op dat plak liet de Frankyske kening Dagobert I letter yn 626 de oan Dionysius wijde abdij en basilika Saint-Denis bouwe, dy't tsjinje soe as grêftsjerke foar de Frânske kenings.\nAl gau nei syn dea sette de ferearing fan Dionysius útein. Yn de rin fan de tiid waard Dionysius de beskermhillige fan it Frânske folk, mei Sint-Loadewyk as patroanhillige fan de monarchy. Karakteristyk wie de kriichsgjalp "Saint Denis" of "Montjoie! Saint Denis!" foar de Frânske striidkrêften. De Oriflamme, in Frânsk haadfindel, wie eartiids it offisjele standert fan Frânske kenings en waard konsekrearre oer de tombe fan Dionysius. Nei't paus Stefanus II de ferearing fan Dionysius ek yn Rome yntrodusearre ûntstie der yn hiel Jeropa in Dionysius-kultus. De hillige biskop is tsjintwurdich mei Sint-Genoveva de patroanhillige fan Frankryk's haadstêd Parys.\nDionysius is ien fan de fjirtjin needhelpers. De feestdei is 9 oktober. Hy wurdt oanroppen tsjin pine yn 'e holle en dwylsinnigens, by hûnebiten en syfilis en longsyktes.\nDionysius wurdt fakentiden as biskop sûnder holle foarsteld. De holle, meastentiids mei miter, hâldt er dan (somtiden op in boek) yn 'e hannen. Yn guon gefallen wurdt it aureoal boppe de ôfhakte holle ôfbylde, mar it komt ek foar dat it aureoal op it plak sweeft dêr't earder de holle sitten hat.\nDe fraach hoefolle der fan de holle ôf- of útbylde wurde moast stelde keustners foar grutte útdagings. Troch de iuwen hinne hat der in soad striid west tusken de abdij fan Sint-Dionysius en de koarhearen fan de Notre Dame. De abdij hold út dat se it hiele lichem fan Dionysius besieten, wylst de katedraal oanspraak makke op it besit fan de boppekant fan de holle, dy't der by de earste klap fan de beul ôfspjalte wie. De measte ôfbylden litte Dionysius mei de hiele holle sjen, mar it komt ek foar dat de hillige alllinne de kroan fan syn skedel mist.\nDizze side is alhiel of foar in part in oersetting fan de Dútsktalige Wikipedyside; sjoch foar de bewurkingsskiednis: de:Dionysius von Paris\nheiligenlexikon, oproppen 13.04.2019\n↑ De hemelse hiërarchie van Dionysius de Areopagiet, redigearre troch Árpád P. Orbán\nOfbylden dy't by dit ûnderwerp hearre, binne te finen yn de kategory Denis de Paris fan Wikimedia Commons.\nUntfongen fan "https://fy.wikipedia.org/w/index.php?title=Dionysius_fan_Parys&oldid=1019174"\nLêst bewurke op 20 okt 2020 om 18.34\nDizze side is it lêst bewurke op 20 okt 2020 om 18.34.


SRV-wein yn ´e sleat | Omrop Fryslân (advertinsje)\nSRV-wein yn ´e sleat 13 des 2008 - 14:42\n0 reaksjes SRV-wein yn ´e sleat by Ealsum\nSRV-man Joop Zwaagstra\nKlanten fan molkboer Joop_Zwaagstra út Dokkum moatte de kommende dagen earne oars de boadskippen helje. De SRV-man rekke freedtejûn mei syn sutelwein by Ealsum fan ´e dyk en bedarre yn ´e sleat. Zwaagstra kaam der sûnder ferwûnings fanôf. It dykje is te smel foar swier bergingsmaterieel. Dêrom moat de SRV-wein nei alle gedachten yn stikken seage wurde. Zwaagstra sutelt al mear as 36 jier mei boadskippen de huzen bydel.\nKorreksje meldeTrefwurden: argyfLês foarView the discussion thread.Diel dit berjocht op: 13-12Enerzjyneutrale wenten populêr 13-12Brief nei Ryk oer gefolgen JFS Besjoch ek...


Roorda krijt rêst fan Everse | Omrop Fryslân (advertinsje)\nRoorda krijt rêst fan Everse 13 apr 2010 - 13:09\n0 reaksjes Geert Arend Roorda Geert Arend Roorda begjint woansdei yn de wedstriid tsjin PSV net yn de basis. Yn oerlis mei trainer Jan Everse en de medyske stêf is besletten de Fryske middenfjilder rêst te jaan. It is neffens harren net ferstannich om Roorda, dy't hast in jier út de rûlaasje west hat, trije wedstriden yn ien wike fuotbalje te litten. Syn ferfanger tsjin PSV is Michal Svec. It is de iennige feroaring dy't Everse trochfiere sil yn fergeliking mei de lêste wedstriid tsjin FC Twente.\nKorreksje meldeTrefwurden: argyfLês foarView the discussion thread.Diel dit berjocht op: 13-04Everse advisearret Botteghin 13-04Omrin mei trochbouwe oan REC Besjoch ek...


In fabryk is in plak wêr't in ferskaat oan produkten wurde produsearre. As dingen wurde makke, hawwe se tydlike as tiidfergrieme opslach nedich. Dit freget in pakhús, dat op syn beurt it gebrûk fan pakhúsplanken fereasket. Fanwegen de grutte fan it fabryk binne de foarm en it gebiet fan it pakhús oars, en de oankeap en gebrûk fan 'e planken binne net itselde. Hawwe jo ea ôffrege, om't it fabryk pakhuzen wolle keapje, hokker planken wurde wolkom hjitten troch fabrikanten?\nIt gebrûk fan planken yn pakhuzen soe moatte wurde sein as in standert. Dit komt om't pakhuzen binne beheind yn grutte, nettsjinsteande grutte. As jo gewoan de opslach op 'e grûn brûke, sille jo al gau fine dat dizze dekking heul rap sil wêze, en it liket in relatyf "lege kaai" te wêzen, en it is altyd net modern genôch.\nYn it fabryk binne de produsearre produkten net grut yn kwantiteit, as de yntinsive fergeliking fan omset. Wy hawwe in mear standerdisearre, bettere opslachomjouwing, opslachapparatuer nedich. Op dit stuit, as de oankeap en ynstallaasje de korrespondearjende pakhúsplanken brûke, wurdt it trijedimensjonale opslacheffekt realisearre, en binne de ferskate gebieten wittenskiplik ferdield yn 'e heule pakhúsromte, wat handich is foar behear, handich foar pleatsferdieling, en handich foar personiel om effisjint te wurkjen. . Tagelyk fielt in pakhús dat opslachplanken brûkt altyd heul grut en grut, en it imago fan it bedriuw liket in soad te ferbetterjen.\nYn feite, fergelykber mei it gebrûk fan planken yn 'e sirkulaasjebedriuw, binne de soarten pakhúsplanken dy't gewoanwei brûkt wurde yn fabriken, swiere balkeplanken, oandriuwing yn planken, mezzanine-flierplank, stielplatfoarms en radio-shuttle-planken. Elke soarte plank hat syn eigen strukturele eigenskippen en lagerfoardielen, guon hawwe sterke draachkapasiteit en binne allround opslachmodus; guon hawwe hege tichtheid fan ynventarisaasje en binne befoarderlik foar meganyske en effisjinte wurking. Wy moatte spesifyk wurde besluten neffens de situaasje fan fabrieksopslaggen.\nShuttle foar mear lagen , Laneway Shuttle , Platformferkeap , Stielplatfoarm , Stapler , Shuttle Asrs ,


Mear dak- en thúsleazen | Omrop Fryslân (advertinsje)\nMear dak- en thúsleazen 27 jul 2004 - 13:51\nDe oerheid wit net folle fan dak- en thúsleazen. Dat seit it Leger des Heils. Der komme hieltyd mear swalkers ek ek de agressy nimt ta. De opfang fynt dat der in oare oanpak komme moat en minder burokrasy. By de opfang yn Ljouwert komme alle dagen 100 dak- en thúsleazen. In paskesysteem en in portier moatte de opfang feiliger meitsje. Ut lanlik ûndersyk docht bliken dat dak- en thúsleazen hieltyd jonger binne.\nKorreksje meldeTrefwurden: argyfLês foarView the discussion thread.Diel dit berjocht op: 27-07Skoalbern as jirpelsikers 27-07'TBS as lêste rêdmiddel' Besjoch ek...


Leaver dea as slaaf! 1250-1498\n"Leaver dea as slaaf! De kreet ferwiist nei de tiid fan de Fryske frijheid, en stiet model foar de typysk Fryske kultuer oan de ein fan de Midsieuwen. De politike struktuer yn Fryslân wie doe nammentlik oars as op oare plakken. Der wie gjin sintraal gesach lykas yn de lannen om ús hinne, en in elite fan hege adel wie der ek al net. Greven en hartoggen koenen wy net yn Fryslân. De macht hjir wie yn hannen fan haadlingen -‘hoofdelingen’-. Dat wienen pleatslike lieders dy’t wennen yn sterke stinzen en dy’t eigen, lytse legerkes hienen. Har macht rikte faak net fierder as in lytse regio om it eigen wenplak hinne. Dizze sitewaasje hat uteinlik laat ta in oanboazjende striid tusken twa groepen minsken: de Skieringers en de Fetkeapers. In echte winner is der nea kommen, mar de gaos makke wol dúdlik dat der ferlet wie fan in echte baas. En dat barde ek. Yn 1498 fêstige in bûtenlânske hartoch hjir syn gesach: Albrecht van Saksen. It wie dien mei de Fryske frijheid."\nDe tiid fan de Fryske frijheid is grif de meast opfallende perioade út de Fryske skiednis. De politike struktuer yn Fryslân wykte doe nammentlik ôf fan it gongbere patroan. Om’t it ferskil sa opfallend wie, ûntstie it idee dat de Friezen mear frijheidsleavjend wiene as oaren. Sa priizgen folle letter noch ferneamde Dútske dichters as Goethe en Heine de frijheidssin fan de Friezen. Oan Fryske kant waard it frijheidsideaal ta útdrukking brocht yn de ek no noch bekende leus ‘Frysk en frij’. Sechjes as ‘Wy Friezen knibbelje allinnich foar God’ en ‘Leaver dea as slaaf!’ binne pas letter optocht.\nEastergoa en Westergoa\nOarspronklik ha der ek yn Fryslân greven west, gesachsútoefeners fan de keizer fan it Hillige Roomske Ryk. De Fryske gebieten giene lykwols net mei yn de útgroei fan it greeflike gesach ta wat bekend stiet as ‘lânshearlikheid’. Hoewol’t yn teory de keizer noch wol erkend waard, ferdampte yn de Fryske lannen it gesach fan de greven. It ûntstiene machtsfakuüm waard opfolle troch saneamde ‘lânsgemeenten’, korporaasjes fan aadlike en net-aadlike grûnbesitters, dy’t in swakke foarm fan gesach útoefenen. Dat ferskynsel die him foar yn hiel it doetiidske Fryske gebiet fan Sudersee oant Wezer.\nYn de tsjintwurdige provinsje Fryslân ûntstie neist de âldere lângemeenten Eastergoa en Westergoa úteinlik ek noch in treddenien: Sânwâlden. Fierders splitsten har noch in oantal lytsere lângemeenten fan Eastergoa ôf. Nei 1300 foarme him ek krekt bûten Fryslân in frije lângemeente: Stellingwerf. Ek de net-Frysktalige Stellingwervers waarden sûnt dy tiid beskôge as ‘frije Friezen’.Der hat – yn de trettjinde en iere fjirtjinde ieu – in oanset west ta it ûntstean fan in konfederaasje fan frije lângemeenten: it bûn fan de Opstalsbeam, neamd nei in heuveltsje yn it no Dútske East-Fryslân. Dêr kamen fertsjintwurdigers fan de Fryske lannen jierliks op ’e tiisdei nei Pinkster gear. Nei 1327 ha sokke gearkomsten der lykwols net mear west.\nDe Skieringers en de Fetkeapers\nYn 1345 die de greve fan Hollân, dy’t erkenning easke as hear fan Fryslân, in ynfal by Starum. Hy waard ferneatigjend ferslein yn de bekende slach by Warns, dy’t oars net by Warns mar by Starum plakfûn hat. Nettsjinsteande dy oerwinning hat de Fryske frijheid úteinlik dochs net stânholden. De oarsaak dêrfan is lang socht yn de striid tusken de Skieringers en de Fetkeapers. Unwis is wêr’t dy nuveraardige nammen weikomme, al stiet wol fêst dat de tsjinstelling tusken dy beide ‘partijen’ syn oarsprong hân hat yn Westerlauwersk Fryslân. Dochs hat der yn 1413-1422 in oarloch fan Skier en Fet west dêr’t ek de stêd Grins, de Grinzer Ommelannen en East-Fryslân yn behelle wiene. Yn ’e regel gie de striid lykwols om pleatslike machtsposysjes.De striid tusken Skieringers en Fetkeapers spile him foar in grut part ôf yn de tiid dat yn hast alle Fryske gebieten de ‘haadlingen’ de machtichste groep yn de maatskippij foarmen. Haadlingen, dy’t fakentiids út âldere min ofte mear aadlike famyljes stamden, wennen op stinzen (fersterke huzen), hiene privee-legerkes en oefenen hearskippij út oer in almeast beheind gebiet. Mooglik hat de rûnom opflamjende striid om de pleatslike hearskippij tusken haadlingen de belangrykste oarsaak west fan it ûntstean fan de beide ‘partijen’.\nFetes en bloedwraak\nDe striid sa’t dy yn de tiid fan Skier en Fet plakfûn, wie yn prinsipe bûn oan de regels fan it feterjocht. Fete kin omskreaun wurde as de tastân fan oarloch tusken famyljes. De oarsprong moat socht wurde yn de bloedwraak, dat is it rjocht fan de famylje fan in troch deaslach omkommen persoan om wraak te nimmen op ’e deaslagger en syn famylje. Om’t der yn Fryslân gjin sterk oerheidsgesach wie en gjin geweldsmonopoalje fan de oerheid koe it fetewêzen hjirre langer trochbestean as yn de oanbuorjende lannen.Yn 1498 is der in ein kommen oan de Fryske frijheid. In bûtenlânske legeroanfierder, hartoch Albrecht fan Saksen, waard doe troch de keizer ta erflik ‘gubernator’ (keizerlik steedhâlder) oer Fryslân oansteld. Dêrmei begûn foar Fryslân in nije tiid, de tiid fan foarstehearskippij. Wy sjogge trouwens dat doe rûnom yn West-Europa de foarstemacht tanaam, mei Switserlân as opfallende útsûndering.\nTopografy Fryslân doe; Slach by Warns/Starum; Skieringers en Fetkeapers.\nFeodale stelsel; It Hillige Roomske Ryk; Feterjocht; Komst sintraal gesach.\nBU: Haadstik 7 út Lesmateriaal by de Fryske skiednis yn 11en30 finsters. (Cedin)\nFU: Behannelje haadstik 7 út de lesserige Alve-en-Tritich. Finsters op de Fryske skiednis, diel 1.\nUpstalbeam - Aurich (East-Fryslân);\nReade Klif - Skarl.\nDe Fryske Frijheid, langere ôflevering 11en30 (ôflevering 4, 1e diel, Omrop Fryslân, Tsjek)


Undersyk nei skuorren yn nij fytspaad by Linde del | Omrop Fryslân\nDe skuorren yn it nagelnije fytspaad by it rivierke de Linde del hiene gauwer oan de gemeenteried trochjûn wurde moatten. Dat fine de riedsfraksjes fan GrienLinks en D66 yn Weststellingwerf. Sy hawwe it idee dat B en W it minne nijs ûnder de pet hâlden hawwe, sa waard moandei dúdlik op in kommisjegearkomste.\nFoto as yllustraasje - Foto: Shutterstock.com\nWethâlder Jongebloed fynt net dat er nijs achterhâldt. Hy hie sels ek oer it fytspaad riden en sei oer de skuorren: "Daar krijg je geen zere bibs van."\nIn ûnôfhinklik buro ûndersiket no hoe't de skuorren ûntstien binne. It mankemint falt noch ûnder de garânsje fan de oannimmer dy't it paad oanlein hat, konkludearret Weststellingwerfs Belang. Nei in heal jier is de gemeente ferantwurdlik foar de kosten.\nMar D66 is der net sa gerêst op dat de gemeente der sûnder kosten foarwei komt. As bliken docht dat de gemeente keazen hat foar de ferkearde konstruksje, moatte sy dochs ta de bûse.\nDe gemeente hat de oanlis fan it fytspaad ôfstimd mei Wetterskip Fryslân, It Fryske Gea en de omwenners. Yn it earste ûntwerp soe der in betonpaad komme, mar dat foldie net oan de stabiliteitseasken fan it wetterskip. Doe is der dochs keazen foar in fytspaad fan asfalt op in lichte betonfundearring.\nWeststellingwerf fytspaad Linde\nBrân yn transformatorhûs soarget foar stroomsteuring yn diel fan Ljouwert


'Passend ûnderwiis yn Fryslân better as minister foarkommen docht' | Omrop Fryslân\n'Passend ûnderwiis yn Fryslân better as minister foarkommen docht'\n26 jun 2018 - 07:50\nIt Samenwerkingsverband Passend Onderwijs Fryslân-Noard werkent him net yn alle krityk fan ûnderwiisminister Arie Slob op it passend ûnderwiis. Neffens de minister wurkje de gearwurkingsferbannen, dy't der troch it hiele lân binne, net goed. Neffens direkteur Anja Biemans fan it gearwurkingsferbân Fryslân-Noard kloppet dy krityk net en hat de ynspeksje har gearwurkingsferbân krektlyn in foldwaande jûn.\nNeffens de minister is der ek tefolle burokrasy by de gearwurkingsferbannen, om help te krijen soene der fellen fol fragen ynfolle wurde moatte. Neffens Anja Biemans is dat by har gearwurkingsferbân mar ien A4 en duorret it nimmen fan in beslút oer passend ûnderwiis net mear as twa wiken.\nAnja Biemans, direkteur Samenwerkingsverband Passend Onderwijs Fryslân-Noard\nAnja Biemans is it wol iens mei de minister dat der saken ferbettere wurde kinne. Sa moatte skoallieders, dosinten en âlden better by it wurk fan de gearwurkingsferbannen belutsen wurde. Har gearwurkingsferbân is dêr ek al mei dwaande. Dat sjocht ek dat it benammen foar heechbejeftige learlingen mei in autismesteurnis en foar learlingen yn it spesjaal ûnderwiis, dy't help nedich hawwe by it learen, dreech is om passend ûnderwiis te finen.\nNet ien, mar twa jonge see-earnen yn De Alde Feanen\nKollum: "Koning van de Friezen"


Slijngard komt nei SC Cambuur | Omrop Fryslân Skip to main content\nSlijngard komt nei SC Cambuur 28 aug 2014 - 16:22\nFuotballer Donovan Slijngard makket de oerstap fan Sparta nei Cambuur. De spiler komt transferfrij oer en sil op amateurbasis foar Cambuur spylje. Wannear't Slijngard wer wedstrydfit is, komt er yn oanmerking foar in kontrakt. Slijngard spile de ôfrûne seis seizoenen foar Sparta. Hy waard oplaat by Ajax, mar makke syn debút by FC Grins.\nKorreksje meldeLês foarTrefwurden: fuotbalLjouwertSC CambuurDonovan SlijngardView the discussion thread.Diel dit berjocht op: 28-08'Effekt alkoholwet net bekend' 28-08Windlust yn Boerum draait wer Besjoch ek...


Frou mishannele yn Ljouwert | Omrop Fryslân (advertinsje)\nFrou mishannele yn Ljouwert 23 aug 2011 - 10:26\n0 reaksjes In 26-jierrige Ljouwerter is yn de nacht fan moandei op tiisdei oanhâlden nei't hy op it Súdvliet in 21-jierrige frou mishannele hie. Tsjûgen warskôgen de plysje dat de man de frou oan it hier oer de dyk luts. It duo hie sels in oar ferhaal. Neffens har wie der drank yn it spul en wie de frou fallen. De plysje fertroude de ferklearrings net. De man is meinaam nei it buro, de frou is mei ferskate ferwunings nei it sikehûs brocht.\nKorreksje meldeTrefwurden: argyfLês foarView the discussion thread.Diel dit berjocht op: 23-08Slachboom plysjeburo fernield 23-08Motorrider botst op bus Besjoch ek...


Aktive kontrôle op ôfmjittingen en lading fan lânbou-oanhingers - Nijs en parseberjochten - Aktueel - Frysk - Gemeente Littenseradiel\nAktive kontrôle op ôfmjittingen en lading fan lânbou-oanhingers (16-02-2017)\nDe gemeenteried fan Littenseradiel hat op moandei 13 febrewaris 2017 byinoar west foar in rûntepetear. Der is ûnder oaren praat oer de ienmalige tafûging fan € 900.000,00 oan de reserve diken en it fêststellen fan de bydrageregeling foar minima. Ek it jierplan fan de plysje kaam oan de oarder.\nAlle jierren komt it Basistiim Snits, wêr ’t Littenseradiel ûnder falt, mei in jierwurkplan wêryn de lokale prioriteiten foar 2017 steane. Yn Littenseradiel stiet ‘de ferkearsfeiligens oangeande lânbouferkear’ dit jier heech op ’e list, neffens teamsjef Marja Doosje fan de plysje. Dit nei oanlieding fan it ûndersyksrapport yn it earste heal jier fan 2016, troch in studint fan de Thorbecke Academie. De plysje sil aktyf kontrolearje op tastiene ôfmjittings, materiaal en belading fan lanbou-reau, en op it T-rydbewiis, dat dit jier ferplichte wurdt. Net dat der no sprake is fan misstannen op de diken yn de gemeente, sa seit frou Doosje, op fragen fan de VVD. It is mear dat de diken yn de gemeente oan de smelle kant binne foar it hieltyd grutter wurdende reau. Boppedat is it meastentiids ‘in earnstich ûngelok as der lânboureau by belutsen is. Boargemaster Liemburg joech oan dat it altyd goed is dat ynwenners oan de plysje trochjouwe wêr’t sy ekstra kontrôles wolle. SAM wol graach witte hoe’t dykgebrûkers ôfleard wurde kin te hurd te riden, benammen yn de gebieten mei 30 km-buorden. Dat is lestich, sa seit de boargemaster. “Wy kinne minsken bewust meitsje fan de eigen snelheid, sa’t wy op in pear plakken dogge mei in ‘smiley’, dy’t read en lilk wurdt as der te hurd riden wurdt. Mar in garânsje foar better rydgedrach is dat net”, zei ze. “Ik tink dat wy inoar op ús riidgedrach oansprekke moatte.” Op in fraach fan de FNP oer ûnrêst en fernielings mei de stapperij yn Easterein sei de plysje dat mei it personiel fan Noflik Easterein ôfpraat is dat it sels rûn slutingstiid kontrolearret yn it doarp. “De lêste tiid is it rêstiger yn it doarp”, sa seit de plysje.\nTroch it bystoarten fan € 900.000,00 rint de reserve diken oant en mei it jier 2021 posityf. Dit is ek de winsk fan de weryndielingspartners Súdwest-Fryslân en Ljouwert, dy’t earder akkoart gong binne mei ús begrutting foar 2017 ûnder it foarbehâld dat Littenseradiel de reserve diken oanpasse soe. De oanpassing is benammen in boekhâldkundich ferhaal, en giet net oer ekstra útjeften foar it ûnderhâld fan de diken, sa sei Liemburg, dy’t wethâlder Bonnema ferfong as portefûljehâlder.\nBydrageregeling minima 2017\nFoar minima yn de gemeente is mear jild beskikber. Yn 2015 waard foar dit doel € 60.000,00 útjûn, foar dit jier is in bedrach begrutte fan € 85.000,00. De ynkommensgrins is omheech gong en it ‘Kindpakket’ is útwreide. Op fragen fan de riedsleden sei portfûljehâlder wethâlder Reijndorp dat in heger budzjet nedich is om’t it de ambysje fan de gemeente is om elkenien dy’t rjocht hat op in bydrage dizze ek jaan te kinnen. Yn 2015 waard 56 prosint fan de doelgroep berikt. Dit persintaazje sil tanimme troch de ynset fan de minsken fan de gebietstiims, dy’t better yn kaart hawwe wat de doelgroep is. Neffens de CBS-sifers leve ûngefear 700 minsken yn Littenseradiel yn earmoed, wêrûnder sa’n 200 bern.\nOare punten op de wurklist\nFierder waard der praat oer ûnder oaren de begruttingswizigings 2017 fan de Veiligheidsregio Fryslân (yn ferbân mei ekstra ynset GGD troch de hegere ynstream fan asyksikers) en de subsydzje fan € 4.537,00, as temjittekomming yn de kosten fan it ferbetterjen fan de akoestyk en it lizzen fan in nije flier yn de boppeseal fan it doarpshûs yn Baard.\nOp moandei 27 febrewaris komt de gemeenteried wer byinoar foar in mienings- en beslútfoarmjende riedsgearkomste.\nJo kinne de behanneling fan dizze punten fanwege in technyske steuring spitigernoch net werom sjen fia webcasting op de webside.\nFoar mear ynformaasje oer rûntepetearen, riedsgearkomsten en wurklisten kinne jo op ’e webside fan de gemeente sjen ûnder Bestjoer en Organisaasje, en dan Gemeentebestjoer. Jo kinne fansels ek terjochte by de griffier, mefrou Fimke Hijlkema, griffie@littenseradiel.nl of tillefoan (0515) 334438.\nNederlânske oersetting fan 'Aktive kontrôle op ôfmjittingen en lading fan lânbou-oanhingers'.


Fraach mad Catz ...\nThank you krigen: 14\n3 jierren 3 months ago #203 by Payson\nDoes immen oars moatte besykje de healwize Vlindertje / Saitek de safolle tiid opnij download it paniel sjauffeurs en ynstekkers? Ik fyn ek al is it in kwestje fan "sizze ja tsjin alle" ding, dingen wurkje glêd, nei in besite dêr. Ik alle gedachten moatte krij spad mar ik hear dat hat dat syn eigen lytse Quirks.\n3 jierren 3 months ago #204 by Gh0stRider203\nIk haw noait moast, earlik.\nIk USED te hawwen Saitek x45 mar Myn lêste ien Busted op My>.> Wie bidding op in x55 op ebay, mar krige Majorly outbid\n3 jierren 3 months ago #209 by Kolija\nHoe wie dyn x45 brek? Krekt nijsgjirrich, gienen myn potten út. It wie myn favorite helikopterstik doe't ik de sprinten útkaam. Ik hearde dat it mooglik wie om se mei in magysk spear te werstellen, ik kocht it, mar noch probearje. Wylst ik wachte foar de ynternasjonale skipfeart, haw ik ek begon mei trolling ebay. Fyn de bêste CH-stick dy't jo fine kinne (fighterstick usb) foar likense $ 40USD, en de pro pedals usb foar $ 60USD. Alles dat ik nedich is it drossel en ik sil bliid wêze.\nIk haw gjin gelok mei de x55 en x56 op eBay. Ofwêzich oertsjûge, of in skaadlik lokaasje (allinich de stok en gjin drôch dy't alle skeakelings of oarsom hat) of ûnbesteane (wa hat gjin usb-poarte en 30-sekonden?)\nIn soad minsken leafde har te haatsjen, mar ien fan 'e bêste dealen dy't ik sjoen hat is de thrustmaster HOTAS X ($ 20USD), mar sykje nei de blauwe, dy't de HOTAS 4 ($ 30USD) is. Ik meitsje in pear flugge mods (in pear lûken foar in paracord-hantlieding, en de flange om 'e spring-knop knop om' e spring te ferfangen nei de kalibraasje foar helikopters) en jou harren nei myn freonen dy't helikopters leare wolle. makket in prachtige laptop stok ienris de ding ding maklik te dragen.\n3 jierren 3 months ago #215 by Payson\nHi KC, ik nea hie in X-45, ik tink berjochten dienen in crossover. Alle Ik ha oait eigendom is Saitek syn X-55 HOTAS kontrôle systeem. Se moatte jo buroblêd "paired". As ik woe gewoan in stôk en guon knoppen ik gean werom nei myn Logitech Heechste, dat is allegearre jo nedich as jo piloat in fleanmasine. As jo (as ik) do eltse bestriding tsjin guon serieuze AI, dan binne de X-55 (of 65) "kontrôle system" is de hite HOTAS ticket.\n3 jierren 3 months ago #217 by Gh0stRider203\nearst ôf, fuorthelle jo duplikaat post lol Ik bin wis dat it net bedoeld dus gjin rûntsjes om it fjild lol\nik wit net wat allegearre gie op mei de stôk, mar ik wit it gas diel Busted doe't ik ferlear MY lykwicht en Myn hân kaam del op de handgreep, snapping him ôf.\nCrappy ûntwerp foar in gas, as jo freegje Me ... ik slagge om behelp reparaasjes mei help fan in behanneling tape mar goed jim witte dat is net gonna foar ivich.\nSûnder de stok al, it gas is nutteloos. Ien sec Ik bin mei help fan de stôk, de folgjende Ik helje dat oant squash in bug (de ONE Thing ik haatsje MOST oer Myn appartemint is de damn roaches. Ik haw neamd 'e stêd, mar dat is dúdlik dien gjin goede dus ik tink My NEXT oprop is nei it greefskip Health Dept)., Ik set him wer del en it quit wurkjen. Ik bin krekt as WTF? werklik?\n3 jierren 3 months ago #218 by Gh0stRider203\nPayson wrote: Hi KC, ik nea hie in X-45, ik tink berjochten dienen in crossover. Alle Ik ha oait eigendom is Saitek syn X-55 HOTAS kontrôle systeem. Se moatte jo buroblêd "paired". As ik woe gewoan in stôk en guon knoppen ik gean werom nei myn Logitech Heechste, dat is allegearre jo nedich as jo piloat in fleanmasine. As jo (as ik) do eltse bestriding tsjin guon serieuze AI, dan binne de X-55 (of 65) "kontrôle system" is de hite HOTAS ticket.\nya sjoch ik net dwaan in soad lucht nei lucht bestriden, mar ik LOVE alle funksjes op 'e 55 as wylst ik DO meastal fleane jumbos ... ik sa'n bytsje krige in gebrûk foar eltse inkele knop lol\nSûnt ik doch mear ILS tichterby dizze dagen (ik brûkt om haat ILS no I love it lol), ik freegje om haw in pear opset foar de autopilot te skeakeljen fan GPS nei NAV1 en fan NAV te benaderjen. Ik tink oer it ienige wat ik echt brûkt it toetseboerd foar doe't ik hie de 45 wie om te praten mei ATC, oansette oan / út 'e APU, en nei alle gedachten 1 of 2 lytse dingen lol\n3 jierren 3 months ago #221 by Payson\nOK! Ik moat yn 'e ferkearde foarum. In protte Myn ekskús .gtg


Fyftich jier KEI-wike yn Grins | It Nijs\nFyftich jier KEI-wike yn Grins\naugustus 17, 2018 10:22\nDe âldste en grutste yntroduksjewike foar earstejiersstudinten, de KEI-wike yn Grins, bestiet fyftich jier. Dat wurdt freed fierd mei in grut lustrumfestival by de Kardingerplas. Mei goed fiiftûzen dielnimmers is de âldste yntroduksjewike fan Nederlân ek de grutste fan Europa.\nDe earste KEI-wike wie yn 1969. Foar it earst organisearre de universiteit sels in yntroduksjewike, in evenemint dat tagonlik wie foar elkenien. It wie net de earste kear dat der eveneminten organisearre waarden troch studinteferienings, mar dy wiene net foar alle studinten. Mei de KEI-wike hoegden earstejiers net mear lid te wurden fan in feriening om yntrodusearre te wurden ta it studintelibben.\nIt wie in perioade dêr’t it tal studinten geweldich yn tanaam, ûnder oare trochdat de tanommen wolfeart en demokratisearring. Der wiene ek hieltyd mear studinten dy’t de earste yn ’e famylje wiene dy’t trochlearden. De KEI-wike wie der om just harren it paad te wizen. Nei Grins folgen ek oare universiteitsstêden lykas Leien, Delft en Amsterdam. Yn dy stêden wiene yntroduksje-eveneminten dêrfoar ek tige fersnipere. Letter diene de hegeskoallen ek mei.\nIt programma fan de KEI-wike sjocht der no hiel oars út as fyftich jier lyn. Yn guon jierren wie de yntroduksje mar leafst 21 dagen lang. No duorret de KEI-wike mar fiif dagen. En it programma begûn eartiids earder op ’e moarn. It evenemint is ek grutskaliger wurden. It tal dielnimmers is sûnt 1969 fertrijedûbele. Alle jierren dogge der mear studinten út it bûtenlân mei; dit jier mear as sânhûndert. Dat is twahûndert mear as ferline jier.


Katedraal fan Oloron - Wikipedy\nKatedraal fan Oloron\nadres Place de la Cathédrale\nboustyl Romaanske en gotyske arsjitektuer\nDe Katedraal fan Sint Marije fan Oloron (Frânsk Cathédrale Sainte-Marie d'Oloron) is in tsjerke yn Oloron-Sainte-Marie yn it Frânske departemint Pyrénées-Atlantiques. De katedraal is sûnt 1939 in histoarysk monumint en waard yn 1998 ynskreaun as wrâlderfgoed fan UNESCO as ûnderdiel fan de pylgerrûtes nei Santiago de Compostella.\nDe bou fan de tsjerke sette yn de 12e iuw útein yn opdracht fan Gaston IV, greve fan Béarn. It wie oant 1801 de sit fan it bisdom fan Oloron, doe't it bisdom mei it konkordaat fan 1801 waard opheven.\nDe tsjerke helle it wrâldnijs yn 2019, nei't de tsjerke yn de iere moarn fan 4 novimber skeind waard troch in raamynbraak. De dieven ramden mei in persoane-auto in midsiuwske houten doar fan de monumintale katedraal en stielen in monstrâns, sulveren tsjelken, krusen en liturgyske gewaden. Dêrnjonken fernielden de dieven it hek dat de tsjerkeskat beskerme, in stânbyld en in faas.\nDe oanfal op de katedraal yn Olongron wie ien yn in weach fan oerfallen op katolike tsjerken yn Frankryk. Yn 2018 waarden der yn it lân 129 gefallen fan tsjeafte en 877 gefallen fan fernielerij rapportearre, yn tsien jier tiid in tanimming fan 400%.\n↑ Nederlands Dagblad, 5 novimber 2019\n↑ NOS, 5 novimber 2019\n↑ Catholikc News Agency, 5 novimber 2019\nOfbylden dy't by dit ûnderwerp hearre, binne te finen yn de kategory Katedraal fan Oloron fan Wikimedia Commons.\nUntfongen fan "https://fy.wikipedia.org/w/index.php?title=Katedraal_fan_Oloron&oldid=1001469"\nDizze side is it lêst bewurke op 12 jul 2020 om 20.28.


Jan Mulder haadtrainer by Joure | Omrop Fryslân (advertinsje)\nJan Mulder haadtrainer by Joure 13 nov 2003 - 00:00\nJan Mulder fan Drachten wurdt it kommende seizoen haadtrainer by sneinshaadklasser De Jouwer. Mulder is op dit stuit noch trainer fan earste klasser FC Wolvegea. By De Jouwer sil hy gearwurkje mei Bert Hollander, de trainer dy't no ek foar de earste seleksje stiet. Nei it folgjende seizoen hâldt Hollander op. Fierder is Guido Pen by De Jouwer beneamd ta haad oplieding en is Harold de Vries oanlutsen as nije spiler.


Bruneiske dollar Nei Yuan wikselkoers hjoed. Bruneiske dollar wearde yn Yuan hjoed.\nBruneiske dollar Nei Yuan wikselkoers hjoed\n1 Bruneiske dollar (BND) is lyk oan 4.86 yuan (CNY)\n1 yuan (CNY) is lyk oan 0.21 Bruneiske dollar (BND)\nDe echte wikselkoers foar Bruneiske dollar oant yuan hjoed. De wikselkoers werjûn op dizze pagina is de wikselkoers dy't offisjeel is fêststeld foar hjoed 17 May 2022 neffens de resultaten fan wikselhannel. Allinich offisjele gegevens oer de wikselkoers foar ús side wurde brûkt. Wisselkoers wurdt online yn banken of banken útfierd tsjin de bankkoers op basis fan de offisjele wikselkoers werjûn op dizze pagina.\n1 Bruneiske dollar is hjoed gelyk oan 4.86 yuan yn 'e Jeropeeske bank. 1 Bruneiske dollar foel troch -0.145825 yuan hjoed yn 'e haadbank yn Jeropa. Tsjintwurdich is Bruneiske dollar ôfskreaun tsjin yuan yn Jeropa. De kosten fan 1 Bruneiske dollar hjoed binne gelyk oan 4.86 yuan, as de Jeropeeske bank fan 'e lân oprjochte.\nConvert Bruneiske dollar Nei Yuan Bruneiske dollar Nei Yuan live op Forex exchange market Bruneiske dollar Nei Yuan wikselkoers skiednis\nBruneiske dollar Nei Yuan Wikselkoers hjoed by 17 May 2022\nHoe de wikselkoers fan Bruneiske dollar nei yuan yn 'e ôfrûne dagen kin wurde sjoen yn ús stekproef út' e database werjûn yn 'e tabel. De tabel befettet wikselkoerswearden foar de ôfrûne dagen. Fergelykje de wikselkoers fan Bruneiske dollar mei yuan de ôfrûne dagen om de dynamyk fan 'e wikselkoers te begripen. Foarsei de wikselkoers fan Bruneiske dollar oant yuan foar moarn, basearre op gegevens oer de wearde fan 'e útwikseling dizze dagen.\n17.05.2022 4.951958 -0.145825 ↓\n16.05.2022 5.097783 0.141234 ↑\n15.05.2022 4.956549 -\n14.05.2022 4.956549 0.117475 ↑\n13.05.2022 4.839074 0.129476 ↑\nDe kosten fan 1 Bruneiske dollar oant yuan binne no gelyk oan 4.86. 5 Bruneiske dollar binne no wurdich 24.32 yuan. De kosten fan 10 Bruneiske dollar oant yuan binne no gelyk oan 48.65. 121.61 yuan hjoed kost 25 Bruneiske dollar by de wikselkoers. 1 Bruneiske dollar is no 4.86 yuan tsjin de offisjele wikselkoers. 1 Bruneiske dollar foel hjoed troch -0.145825 yuan hjoed neffens wikselkoers fan 'e haadbank fan it lân.\n4.86 CNY 24.32 CNY 48.65 CNY 121.61 CNY 243.23 CNY 486.46 CNY 1 216.15 CNY 2 432.30 CNY\nOm 10 yuan foar Bruneiske dollar hjoed moatte jo 2.06 BND. 50 yuan are now 10.28 Bruneiske dollar. 20.56 Bruneiske dollar, de kosten fan 100 yuan tsjin de wikselkoers foar hjoed. Om 250 yuan foar Bruneiske dollar hjoed moatte jo 51.39 BND. Bruneiske dollar wikselkoers falt hjoed tsjin yuan. Hjoed kostet 1 Bruneiske dollar 4.86 yuan yn 'e nasjonale bank fan it lân.\n2.06 BND 10.28 BND 20.56 BND 51.39 BND 102.78 BND 205.57 BND 513.92 BND 1 027.83 BND


Bousektor: soargen oer takomst | Omrop Fryslân (advertinsje)\nBousektor: soargen oer takomst 02 jun 2007 - 13:09\n0 reaksjes Besikers besjogge de bouput fan it akwadukt Geeuw by Snits\nDe Fryske bousektor makket him bot soargen oer de takomst. Dit jier slute 400 learlingen fan de HBO-opliedings yn it Noarden ôf mei in diploma, wylst der folle mear wurk is. De kommende jierren gean in soad meiwurkers mei pensjoen. Fryske boubedriuwen hâldt sneon op sechstjin bouplakken iepen dei. Ien dêrfan is it nije Geeuw-akwadukt yn de rûnwei fan Snits. Besikers moatte sa sjen wat it wurk op de bou ynhâldt.\nKorreksje meldeLês foarTrefwurden: argyfView the discussion thread.Diel dit berjocht op: 02-06'Drankmaatregel net wurkber' 02-06Mear service by biblioteken Besjoch ek...


Gemeentehûs Dokkum jûns iepen | Omrop Fryslân Skip to main content\nGemeentehûs Dokkum jûns iepen 06 jan 2006 - 10:55\nIt gemeentehûs fan Dongeradiel is tenei ek op freedtejûn iepen foar publyk. Minsken kinne der telâne by de ôfdielings boargersaken en bou & wenjen. Op freedtejûn is ek de keapjûn yn Dokkum. De gemeente tinkt dat ynwenners fan Dongeradiel ferlet ha fan de mooglikheid om ek jûns bygelyks in rydbewiis te heljen. De iepening fan it gemeentehûs op de freedtejûn is in proef fan in jier.\nKorreksje meldeLês foarTrefwurden: argyfView the discussion thread.Diel dit berjocht op: 06-01Alde mosterpotten yn Drachten 06-01Supermerk Holwert komt der toch Besjoch ek...


Om ’t SDS 2 tiisdeitejûn bekerje moat tsjin ’t Fean ’58 2 is der gjin trainen foar de B-seleksje. Tongersdeitejûn is der wol wer gewoan trainen. De B-seleksje traint dan om 19.30 oere yn Easterein.\nRobert Hoekstra en Robert Sijbesma wiene hjoed tige opluchten. Wie it net sa dat dizze twa eardere Freulewinners der ferline jier tidens it jubileum noch al oer ynsieten dat harren maat Gert Jan wol in soan krije soe, om tegearre mei harren soannen (???) de Freule te winnen yn 2000safolle?\nSy hoege der net mear oer yn te sitten want Gert Jan en Hesther Hiemstra hawwe in soan: Niels, broerke fan Marrit.\nDe hertlike lokwinsken\nUs fotograaf hat sneon ek efkes yn de Walden sjoen. It waard him betiden read foar de eagen: reade sjurtsjes en in protte reade jassen. Sjoch hjir foar de Foto’s\nBy de senioren waard 9 kear skoord. Topskoorder Gearard Posthumus stie droech. De subtop net. Ek Gerrit Terpstra liet sjen dat er yn Drinte skore kin. Sjoch by senioren.\nSDS 2 moast juster op kuenstgers tsjin De Weide fuotbalje. It kuenstgers fan hjoed de dei is, neffens de minsken dy ’t der ferstân fan hawwe, hast itselde as gewoan gers.\nJe kinne der dus gerust in sliding op dwaan……………..\nEn je skuon bliuwe heel……………..\nDer binne juster 3 skuon sneuvele yn Hoogeveen, wêrfan 2 fan Stefan van Krimpen.\nSDS E4 docht mei om de titel\nNeffens inkelde SDS’ers makket SDS E4 in goeie kans om kampioen te wurden. Sneon wûnen sy mei 6-2 fan Workum E3 en steane op it 2e plak. TOP’63 is de grutte konkurrint foar de titel. De geruchten geane dat Robbert Gorter hjir mei dispensaasje by spilet.\nFoar de ferslagen fan Johan de Graaf klik hjir.\nBekerprogramma SDS B1\nTiisdeitejûn bekert SDS B1 thús tsjin DIO Oosterwolde. Sy steane no yn de kwartfinale. Klik hjir foar it hiele bekerprogramma.\nSa is it best aardich om de hûn efkes út te litten(klik hjir).\nHawwe jim noch wat, mail it ús: info@vv-sds.nl.


Fragen FNP oer tsjinstferlieningsloket Grou | Gemeenteraad Leeuwarden\nHome / Actueel / Fragen FNP oer tsjinstferlieningsloket Grou\nFragen FNP oer tsjinstferlieningsloket Grou\nSûnt de weryndieling fan 2014 hat Grou in tsjinstferlieningloket dat yn elts gefal 4 jier iepen wêze sil. it loket is bedoeld foar it ferstrekken fan ienfâldige produkten en tsjinsten. It loket is op tiisdei en woansdeitemiddei iepen en op tongersdei middeis en jûns. Ut in evaluaasje docht bliken dat der op it stuit de helte minder besikers komme as yn it begjin fan it loket.\nDe FNP jout oan dat der klachten kommen binne oer de beheinde iepeningstiden, lange wachttiden en in beperkt oanbod fan tsjinsten. De fraksje fynt dat it net in goed ûndersyk west hat. Reden foar de fraksje om in oantal pdf skriftlike fragen (PDF, 8.94 KB) oan it kolleezje fan boargemaster en wethâlders te stellen. De fraksje wol ûnder mear witte as it kolleezje ek ûnersyk dien hat nei de soarten ynwenners; âld, jong, wol as net yn besit fan eigen ferfier. Als bliken docht dat it meast âlderein binne dy't gebrûk meitsje fan it loket, is it kolleezje dan ree om it langer iepen te hâlden? En is it kolleezje ek fan doel de iepeningstiden te oan te passen en/of út te wreidzjen mei in moarns iepening?\nYn syn pdf antwurd (PDF, 30.07 KB) seit it kolleezje dat út ûndersyk bliken dien hat dat der middeis oardel kear safolle besikers binne as yn de moarnsoeren. It kolleezje hat amper klachten ûntfongen oer de wizege iepeningstiden en sjocht dan ek gjin oanlieding om dy oan te passen. De klanten dy't nie it loket yn Grou komme, komme benammen foar reisdokuminten. It oanbod oan tsjinsten útwreidzje sil gjin posityf effekt hawwe op de produktiviteit. Ut de praktyk hat bliken dien dat der amper fraach wie nei oare produkten.


Ineke van der Heide - Rixt - Frysk dichterskollektyf\n‘Bern genietsje litte fan gedichtsjes yn it Frysk, hoe moai is dat?’ Sa begûn ik op freed 8 febrewaris 2019 op de Grutte Gedichtejûn fan Ensafh yn kafee Marktzicht te Drachten. Ik droech foar út Broek mei bûsen. It is myn twadde boek foar bern. Yn myn wurk by it spesjaal ûnderwiis moast altyd alles makliker makke wurde. Troch rym te brûken en troch werheljende rigels te skriuwen, ûntstienen moaie, maklike teksten. Ik ha se yn de Nederlânsktalige bondel Ik lees en dat is leuk sammele. It is in boek foar bern dy’t begjinne mei it lêzen, en foaral foar bern dy’t muoite ha om it lêzen ûnder de knibbel te krijen.\nOp in skriuwkursus wie Piter Boersma lesjouwer. Ik joech myn boek oan him, dêr’t hy op frege: ‘Kinst dat ek yn it Frysk?’ Frysk ha ik fan myn âlders meikrigen. Myn bertekaartsje is mei Fryske tekst. Ik krige Fryske leafdesbrieven fan wa’t no myn man is, en ik skreau him ek yn it Frysk werom. Mear ûnderfining yn it Frysk skriuwen krige ik yn de njoggentjin jier dat ik yn de redaksje fan Breedút siet, de doarpskrante fan Eastermar. Ynterviews mei Frysktalige ynwenners kamen der yn it Frysk yn.\nIt folgjende gedicht komt út Broek mei bûsen. It is bedoeld om foar de nacht jins bern of beppe- of pakesizzer te bestopjen en foar te lêzen.\nLekker koese mei myn knuffels.\nMei de knyn en mei de ko,\nmei de hûn en mei de do,\nmei de aap en mei de bear,\nmei it skiep en mei noch mear,\nmei de mûs en mei de mol,\nleit myn hiele bêd grôtfol.\nSafolle knuffels by myn holle,\ndat is fierste folle.\nIk pak myn alderleafste knuffelbear\nmei de oaren koes ik in oare kear.\n© Ineke van der Heide


Oer ús - Jinhua Ecubmaker Technology Co., Ltd.\nLitte wy kubus makliker meitsje\nWy binne ferplicht de juste 3D-printsjetechnology te bringen dy't kin bydrage\nyn takomstige sektor en foldogge oan de klantferlet.\nIn groeiend bedriuw mei hege reputaasje Wurkje mei nije technologyske 3D-printers mei meardere ark. Relatyf goedkeape priis Fergelykje mei oare merken, mar kompromisearje noait mei kwaliteit.\nMear dan 5.000 m2 bedriuwsbasis. De moanlikse produksjekapasiteit is grutter dan 500 stikken 2 profesjonele testlinen\nFoardielen foar R & D\nMear dan 20 profesjonele R & D-leden. Ferheegjen fan ynvestearingen yn produktûndersyk en -ûntwikkeling.\nFoardiel nei ferkeap\nWy hawwe jong entûsjast stipeteam foar real-time online stipe Max 4 oeren rappe antwurdrate Fideostipe foar allerhanne probleemoplossing Hege wurdearring foar online Support fan besteande brûkers.\nD'r binne in protte manieren om kontakt mei ús op te nimmen. Skriuw ús wat oangeande jo syktocht. Wy binne altyd by jo om ús bêste tsjinst te leverjen. EcubMaker leaut yn klanttefredenheid. Jou ús de kâns om jo te tsjinjen.\nFoar algemiene fraach:\nFolgje ús op ús sosjale media om aktualisearre te wurden oer ús produkten en nije oanbiedingen.